Долбоор

**КЫРГЫЗ РЕСПУБЛИКАСЫНЫН МЫЙЗАМЫ**

**Билим берүү жөнүндө**

**1-Глава
Жалпы жоболор**

 **1-берене. Негизги түшүнүктөр**

Ушул Мыйзамда негизги түшүнүктөр төмөндөгүдөй мааниде колдонулат:

**адъюнктура** - аскердик окуу жайларда жогорку квалификациялуу илимий-педагогикалык кадрларды даярдоонун формасы;

**академиялык эркиндик** - мамлекеттик билим берүү стандарттары койгон талаптардын чегинде окутуу программаларын иштеп чыгуу, окуу сабактарын өз алдынча баяндоо, илимий изилдөөлөр үчүн теманы жана аларды ишке ашыруунун усулдарын тандап алуу, ошондой эле окуп жаткандардын өздөрүнүн жөндөмдөрүнө ылайык билим алуу укугу;

**аккредитациялык агенттик** - ишинин негизги максаты билим берүү уюмдарын жана билим берүү программаларын аккредитациялоону жүзөгө ашыруу болуп саналган, мыйзамда белгиленген тартипте катталган мамлекеттик эмес, коммерциялык эмес уюм;

**аккредитация** - Кыргыз Республикасынын Өкмөтү тарабынан аныкталган талаптардан жана критерийлерден төмөн эмес белгиленген талаптарга жана критерийлерге билим берүү уюмунун же билим берүү программаларынын ылайыктуулугун таануу максатында билим берүү уюмунун сапатынын деңгээлин бүтүндөй же анын айрым бир билим берүү программаларын баалоонун жол-жобосу;

**институционалдык аккредитация** - Кыргыз Республикасынын Өкмөтү тарабынан аныкталган талаптардан жана критерийлерден төмөн эмес белгиленген талаптарга жана критерийлерге анын ылайыктуулугун таануу максатында билим берүү уюмунун сапатынын деңгээлин баалоонун жол-жобосу;

**программалык аккредитация** - тиешелүү мамлекеттик билим берүү стандарттарынын талаптарынан төмөн эмес белгиленген талаптарга жана критерийлерге алардын ылайыктуулугун таануу максатында билим берүү программаларынын сапатынын деңгээлин баалоонун жол-жобосу;

**бакалавр** - магистратурага өтүүгө жана кесиптик ишти жүзөгө ашырууга укук берүүчү жогорку кесиптик билим берүү квалификациясынын деңгээли;

**жогорку кесиптик билим берүү** - билим берүү программаларынын жана стандарттарынын тиешелүү деңгээлинде адистерди окутуу, даярдоо, кайра даярдоо;

**бюджеттен тышкаркы билим берүү иши** - акы төлөө негизинде мамлекеттик билим берүү уюмдары көрсөткөн билим берүү кызматы;

**мектепке чейинки билим берүүнүн вариативдик формасы –** бул Кыргыз Республикасынын Мамлекеттик билим берүү стандарты менен дал келген мектепке чейинки билим берүүнүн суроо талаптарын толук канааттандырууга багытталган программанын шарттарына ылайык балдарды окутуунун жана тарбиялоонун кошумча модели. Мектепке чейинки билим берүү уюмдарынын вариативдик форма жөнүндөгү Жобосу Кыргыз Республикасынын министрлер Кабинети тарабынан бекитилет.

**билим берүү жаатындагы мамлекеттик саясат** - мамлекеттик билим берүү жаатында толук аныкталган стратегиялык максаттарды жана жалпы мамлекеттик же глобалдуу маанидеги милдеттерди чечүү үчүн билим берүүнүн мүмкүнчүлүктөрүн натыйжалуу пайдалануу максатында ал жүзөгө ашыруучу багыттоочу жана жөнгө салуучу иши. Ал мыйзамдар, жалпы мамлекеттик программалар, Министрлер кабинетинин токтомдору, билим берүү жана илим жагындагы ыйгарым укуктуу мамлекеттик органдын  укуктук ченемдик актылары.

**мамлекеттик буюртма –** товарларды камсыз кылууга, иштерди аткарууга, кызмат көрсөтүүгө буюртма Кыргыз Республикасынын мамлекеттик бюджетинин каражатынын эсебинен;

**мамлекеттик билим берүү гранты –** жождо даярдоо багыттары (адистик) боюнча мамлекет үчүн артыкчылыктуу багыттарын (адистерди) даярдоо боюнча мамлекеттик буюртмага кирген жеке жактын – грант ээсинин окуу үчүн төлөмү көрсөтүлгөн республикалык бюджеттин каражаты;

**грант –** илимий же башка изилдөөлөргө, тажрыйба-констрдук иштерди өткөрүү үчүн же дагы башка максаттарда иштетүүдө отчетун кийин берүү менен юридикалык же жеке жактарга акчалай же натуралдык формадагы кайтарымсыз берилген каражат (субсидия);

**дистанциялык билим берүү технологиялары** - негизинен маалыматтык жана телекоммуникациялык технологиялар каражаттарын колдонуп, окуп жаткандар менен педагогикалык кызматкердин кыйыр же толук эмес кыйыр түрдө өз ара иш жүргүзүүсү аркылуу ишке ашырылуучу билим берүү технологиялары;

**философия доктору (PhD)/тармак боюнча доктор** - тиешелүү окуу программасын жана илимий-изилдөө ишин диссертацияны жактоо менен аткарган адамдарга илимий жана башка кесиптик ишти жүзөгө ашырууга укук берүүчү жогорку окуу жайдан кийинки кесиптик билим берүү квалификациясынын деңгээли (базалык докторантура);

**эрезеге жеткендерге кошумча билим берүү** - билим берүү стандарттары тынымсыз өркүндөп жатканына байланыштуу жумушчулардын, кызматчылардын, адистердин квалификациясын үзгүлтүксүз жогорулатуу максатында инсандын суроо-талаптарын толугураак канааттандыруу;

**балдарга кошумча билим берүү** - жалпы билим берүү жана башка билим берүү уюмдарында окуудан бош мезгилинде базалык билим берүүдөн тышкары кошумча программаларды өздөштүрүү аркылуу балдардын, өспүрүмдөрдүн жана жаштардын кесипти эркин тандоосуна жана алардын кызыкчылыктарын, руханий талаптарын жана муктаждыктарын толугураак канааттандырууга негизделген мектепке чейинки, мектептик жана кесиптик билим берүү тутумунун өзгөчө бөлүгү;

**мектеп жашына чейинки жана жаштарга билим берүү** - билим берүү уюмдардын окуудан бош убакытта базалык билим берүүдөн тышкары кошумча программаларды өздөштүрү аркылуу жаштардын жана балдардын кесиптик аныктоосундагы талаптарды, руханий суроолорду, толук кызыкчылыктарын кандырууга жана эркин тандоого негизделген мектепке чейин, мектеп жана кесиптик билим берүүнүн системасынын специафикалык бөлүмү;

**мектеп жашына чейинки билим берүү** - баланы турмушка жана мектепке алгачкы даярдоо, чыгармачылык мүмкүнчүлүктөрүн өнүктүрүү негизги максаты болуп саналган таалим-тарбия берүү тутуму;

**мектепке чейинки жаш курак –** 7 жашка чейин жаш балдардын физикалык, психикалык жана социалдык инсандык түптөлүшү;

**мектепке чейинки билим берүү уюму –** 7 жашка чейиинки жаш балдарды, багууну камсыз кылган, кароо жана аларды мектепке даярдоо, окутуу жана тарбия атайын кошумча, кошумча жана негизги программаларды ишке ашырган билим берүү уюму;

**дуалдык билим берүү –** окучуунун, окуу жайдын, иш кананын теӊ жоопкерчилигинин астында окучууга компенсациялык төлөмдөрдү жана жумушчу орунду берүү менен ишканада милдетүү практика жана окуу мезгилдер менен билим берүүнү уюштуруда окуу менен айкалыштырган кадрларды даярдоо тутуму;

**жекече окуу планы** - конкреттүү окуп жаткандын өзгөчөлүктөрүн жана билим берүү муктаждыктарын эске алуу менен билим берүү программасынын мазмунун жекелештирүүнүн негизинде аны өздөштүрүүнү камсыз кылуучу окуу планы;

**инклюзивдик билим берүү** - билим берүү муктаждыктарынын жана жекече мүмкүнчүлүктөрүнүн ар түрдүүлүгүн эске алуу менен бардык окуп жаткандар үчүн билим берүүнүн бирдей жеткиликтүүлүгүн камсыз кылуу;

**интегративдүү билим берүү –** жалпы билим берүү чөйрөдө дени сак жаш балдар менен биргеликте өнүгүүдө кемчилдиктери жана арта калуу менен жаш балдарды тарбиялоо жана окутуу;

**инновация** - жаңы же өркүндөтүлгөн технологиялар, продукциялардын же кызмат көрсөтүүлөрдүн түрлөрү, ошондой эле технологияларды, товардык продукцияларды жана кызмат көрсөтүүлөрдү рынокко өткөрүүгө түздөн-түз өбөлгө болуучу өндүрүштүк, администрациялык, коммерциялык же башка мүнөздөгү уюштуруучулук-техникалык чечимдер;

**инновациялык иш** - идеяларды (адатта илимий изилдөөлөрдүн жана иштеп чыгуулардын же болбосо башка илимий-техникалык жетишкендиктердин натыйжаларын) рынокко киргизилген технологиялык жаңы же өркүндөтүлгөн продуктуга же кызмат көрсөтүүлөргө, практикалык иште пайдаланылган жаңы же өркүндөтүлгөн технологиялык процесске же кызмат көрсөтүүлөрдү өндүрүү (өткөрүп берүү) ыкмаларын трансформациялоо менен байланышкан иштин түрү. Инновациялык иш илимий, технологиялык, уюштуруучулук, финансылык жана коммерциялык иш-чаралардын бүтүндөй комплексин талаптайт, алар өзүнүн жыйындысында инновацияларга алып келет;

**интеллектуалдык менчик** - илимий, өнөр жай, адабий жана көркөм жааттардагы интеллектуалдык иштин натыйжаларына мыйзам менен корголгон укуктар;

**квалификация** - компетенттүү орган тарабынан инсандын белгилүү бир билим берүү программасын жана (же) практикалык тажрыйбаны өздөштүрүүсүнө баа берүү жана таануу процессинин натыйжасы;

**кабыл алуу квотасы** - I жана II топтордогу майыптардын ичинен жарандарды, жеңилдиктер жана кепилдиктер боюнча согуштун катышуучуларына жана согуштун майыптарына жеңилдиктер жана кепилдиктер боюнча теңештирилген адамдарды, бала кезинен ден соолугунун мүмкүнчүлүктөрү чектелүү балдарды, айылдык жаштарды жана Кыргыз Республикасынын жарандары болуп саналбаган кыргыз улутундагы адамдарды, ошондой эле жетим балдарды жана ата-энелеринин камкордугусуз калган балдарды кесиптик баштапкы, орто жана жогорку билим берүүчү билим берүү уюмдарына кабыл алуу үчүн бөлүнүп берилүүчү мамлекеттик билим берүү тапшырыгынын, анын ичинде билим берүү гранттарынын чегине жеткен көлөмү;

**колледж** - базалык жана жогорку деңгээлдеги орто кесиптик билим берүүнүн негизги кесиптик билим берүү программаларын ишке ашыруучу орто кесиптик окуу жайы;

**мамлекеттик жогорку окуу жайдын жамааты** - педагогикалык жана илимий кызматкерлер (профессордук-окутуучулук курам) жана администрациялык-башкаруучу кызматкерлер;

**компетенция** - окуучуну (окуп жатканды) билим берүүгө карата даярдоодо, белгилүү бир чөйрөдө анын натыйжалуу жемиштүү иши үчүн зарыл болгон алдын ала коюлган социалдык талап (ченем);

**компетенттүүлүк** - адамдын белгилүү бир кырдаалда (окуу, инсандык жана кесиптик) илимдин ар кандай элементтерин жана жөндөмдөрүн өз алдынча колдонуудагы интеграцияланган жөндөмдүүлүгү;

**лицензиялоо** - билим берүү уюмдарына билим берүү ишин жүргүзүүгө уруксат берүү, анын максаты билим берүүнүн мамлекеттик стандарттары койгон талаптардын деңгээлинде кепилдикке алынган билим сапатын камсыз кылуу болуп саналат;

**магистр** - аспирантурага жана (же) базалык докторантурага (PhD/тармак боюнча) өтүүгө жана кесиптик ишти жүзөгө ашырууга укук берүүчү жогорку кесиптик билим берүү квалификациясынын деңгээли;

**мектепке чейинки билим берүү уюмдарын баалоо жана мониторинг кылуу** – бул билим берүү мамлекеттик стандартка ылайык мектепке чейинки билим берүү уюмдарын баалоо жана өзгөртүү процесси;

**квалификациялардын улуттук алкагы** - улуттук квалификациялык тутумчаларды интеграциялоого жана координациялоого, квалификациялардын салыштырмалуулугун камсыз кылууга багытталган жана квалификациялардын ылайыктуулугун тастыктоо жана ыйгаруу тутуму үчүн негиз болуп саналган критерийлердин топтомуна ылайык квалификациялардын деңгээлдерин түзүмдөлгөн сыпаттама;

**квалификациялардын улуттук тутуму** - билим берүү жана эмгек рыногу чөйрөлөрүнүн өз ара аракеттенүүсүн камсыз кылууга мүмкүндүк берүүчү, квалификациялардын улуттук алкагын, квалификациялардын тармактык/сектордук алкактарын, кесиптик жана мамлекеттик билим берүү стандарттарын жана аларды таануу жол-жоболорун, квалификацияларды, билим берүү уюмдарын жана программаларын баалоо тутумдарын камтыган механизмдердин жыйындысы;

**кесиптик башталгыч билим берүү** - негизги же орто жалпы билим берүү базасында квалификациялуу эмгек кызматкерлерин (жумушчуларды, кызматчыларды) коомдук-пайдалуу иштин негизги багыттары боюнча даярдоо;

**илимий жана илимий-техникалык иш** - технологиялык, инженердик, экономикалык, социалдык, гуманитардык жана башка проблемаларды чечүү үчүн жаңы билим алууга, колдонууга, илимдин, техниканын жана өндүрүштүн бирдиктүү система катары иштешин камсыз кылууга багытталган иш;

**илимий жана илимий-техникалык уюмдар** - илимий-изилдөө, тажрыйба-конструктордук жана долбоордук-изденүүчүлүк жана башка илимий-техникалык иштерди жүргүзгөн юридикалык жактар;

**илимий жана илимий-техникалык кызматкер** - жогорку билимдүү же магистратура, аспирантура, изденүүчүлүк, докторантура формасында тиешелүү даярдыгы бар, илимий жана илимий-техникалык иш менен кесипкөй алектенген адам;

**үзгүлтүксүз кесиптик өнүгүү –** педагогктун кесиптик жана инсандык өнүгүүнү камтыган жана билим берүүнү, практикалык иштин тажрыйбасын камтыган, окутуунун, изилдөөнүн, рефлекстик ишмердүүлүктүн ар түрдү формасын сунуштаган процесс;

**насаатчылык –** моделдештирүү, кеӊеш берүү, билимдер менен алмашуу жана эмоционалдык колдоо көрсөтүү аркылуу коллегалар бири бирине жардам берүү менен жумуш ордунда методикалык колдоо, биркелешкен окутууну камсыз кылуу;

**толук эмес мектеп** - окуп жаткандардын аз контингенти, аралаш класс-комплекти жана окуу сабактарын уюштуруунун бөтөнчө формасы менен жалпы билим берүү мектеби;

**жөнгө салуу каржылоо –** жылына бир тарбияланычууга (окуучуга) жөнгө салуунучу сарптоолорду аныктоого негзделген билим берүү уюмдардын каржылоо модели;

**билим берүү** - инсанды, коомду жана мамлекетти гармониялуу өнүктүрүү максатында окуп жаткандардын мамлекет тарабынан белгиленген билим берүү деңгээлине жетишүүсүн тастыктоо менен коштолгон тарбиялоонун жана окутуунун тынымсыз, тутумдуу процесси. Билим алуу деп окуп жаткандардын тиешелүү документ менен тастыкталган белгилүү бир билим деңгээлине жетиши жана аны ырасташы түшүнүлөт;

**билим берүү программасы** - конкреттүү бир деңгээлдеги, багыттагы же адистиктеги билим берүү мазмуну;

**билим берүү процесси** - педагогдордун түздөн-түз катышуусу жана окуп жаткандардын өз бетинче окуусу менен ар кандай түрдөгү сабак өтүү формасында, ошондой эле окуп жаткандардан жана бүтүрүүчүлөрдөн экзамен, зачет алуу, аттестациялоонун дагы башка түрлөрү аркылуу тарбиялоонун жана окутуунун уюшулган процесси. Билим берүү процесси менен билим берүү программалары ишке ашырылат;

**билим берүү стандарты** - негизги билим берүү программаларынын мазмунунун билим берүү минимумун, бүтүрүүчүлөрдү даярдоо сапатына коюлуучу базалык талаптардын, окуп жаткандарга жетимдүү окуу жүктөмүнүн чегин аныктоочу ченемдер менен эрежелердин жыйындысы;

**билим берүү стратегиясы (билим берүүнү өнүктүрүү стратегиясы)** - бир бүтүн социалдык институт катары билим берүү тутумунун негизги багыттарын жана принциптерин аныктоо;

**жалпы билим берүү мектеби** - башталгыч, негизги орто жана орто жалпы билим берүү окуу программаларын, ошондой эле окуп жаткандарга жана тарбиялануучуларга кошумча билим берүүнүн окуу программаларын ишке ашыруучу окуу жайы;

**ишканаларда окуу –** уюмдардын өндүрүштүк комплекстерде уюштурулган персоналды кесиптик жана башка окууту;

**квалификациялардын тармактык/сектордук алкактары** - белгилүү бир тармакта (сектордо) квалификациялардын мазмунун деңгээлдер боюнча тутумдук жана түзүмдөлгөн сыпаттама;

**педагог -** тиешелүү профил боюнча педагогикалыкжана (же) кесиптик билими бар, тарбияланычууларды жана окуучуларды тарбиялоо жана (же) окууту боюнча кесиптик ишмердүүлүгүн жүргүзгөн адам**,** анын ичинде кошумча билим берүү уюмдарда жана (же) билим берүү ишмердүүлүктү усулдукк камсыз кылууну жана (же) уюштууру боюнча**,** ошол эле учурдакесиптик стандарттарда көрсөтүлгөн, квалификациялык талаптарга жооп берген;

**мектепке чейинки билим берүү уюмдардын жумушчулардын педагогигалык жүктөмү -** окуу-тарбиялык процессти ишке ашыруу үчүн арналган убакыт;

**мектепке чейинки билим берүү уюмдардын педагогикалык жумушчулары –** жетекчилер (директор), методисттер, тарбиячылар/педагогктор, дене тарбия, кыргыз, орус жана башка тилдердин мугалимдери, психологдор, логопеддер, сурдопедагогдор, тифлопедагогтор, дарылоо дене тарбия инструктору, музыкалык жеткчилери;

**окуучулардын тамактануусу** - окуучулардын энергия запасын толтуруу, өсүү жана физиологиялык өнүгүү процесстерин ишке ашыруу үчүн тамак-аштын жардамы менен окуучулардын өмүрүн жана ден соолугун сактоо;

**Кыргыз Республикасынын мамлекеттик билим берүү уюмунун камкорчулук кеңеши (мындан ары - камкорчулук кеңеши)** - мамлекеттик билим берүү уюмунун уставдык максаттарына жетүүсү үчүн, ошондой эле кошумча (бюджеттен тышкары) каражаттарды тартуу жана алардын максаттуу пайдаланылышын контролдоо боюнча көмөк көрсөтүү функцияларын жүзөгө ашыруучу, юридикалык жак статусу жок мамлекеттик билим берүү уюмунун тең башкаруусунун шайлануучу органы;

**жогорку окуу жайынан кийинки кесиптик билим берүү** - кесиптик жогорку билим берүү базасында жарандарга билим деңгээлин, илимий педагогдук квалификациясын жогорулатууга мүмкүн болгон билим берүү;

**мектеп алдындагы чарба** - окуучулардын тамак-аш рационун кеңейтүү максатында жалпы билим берүү уюмунун аймагындагы айыл чарба продукциясы өстүрүлүүчү участок;

**колдонмо илимий изилдөөлөр** - практикалык максаттарга жетишүү жана конкреттүү маселелерди чечүү үчүн жаңы билимдерди колдонууга артыкчылыктуу багытталган изилдөөлөр;

**кесиптик даярдоо** - окуп жаткандардын белгилүү бир ишти, иштердин тобун аткарууга зарыл билимге, жөндөмгө жана ыкка ээ болуусу. Кесиптик даярдык окуп жаткандардын мамлекет тарабынан белгиленген билим деңгээлин жогорулатуу менен коштолбойт;

**кесиптик стандарт** - кесиптик иштин белгилүү бир түрүнүн алкагында анын мазмунуна жана сапатына карата талаптарды аныктаган жана ишинин түрүнө карабастан каалаган уюмдун штатында өз ордун укугу боюнча ээлөө үчүн ылайык келүүсү милдеттүү болгон кызматкердин квалификациясынын сапаттык деңгээлин сыпаттаган негиз болуучу документ;

**жазаларды аткаруу чөйрөсүндөгү ыйгарым өкүлдүү мамлекеттик органдар мекемелеринин алдындагы кесиптик окуу жайлар –** өз алдынча эмгектик ишмердүүлүгү үчүн жетишерлик квалификацияны алууну камсыздаган, баштапкы кесиптик билим берүү программасын ишке ашырган билим берүү уюму;

**билим берүү тутуму** - өз ара иш жүргүзүүчү жолун уланткан билим берүү программаларынын жана ар кандай деңгээлдеги жана багыттагы мамлекеттик билим берүү стандарттарынын, аларды ишке ашыруучу билим берүү уюмдарынын жана адамдардын, ошондой эле билим берүүнү башкаруу органдарынын жана аларга ведомстволук жактан караштуу мекемелердин, уюмдардын жана ишканалардын жыйындысы;

**билим берүү процессиндеги коштоо** - билим берүү муктаждыктарын жана жекече мүмкүнчүлүктөрүн эске алуу менен окуп жаткандын инсандыгын өнүктүрүү жана аны ийгиликтүү окутуу үчүн социалдык-психологиялык жана педагогикалык шарттарды түзүү;

**социалдык билим берүү кредити** - бул Кыргыз Республикасынын билим берүү уюмдарындагы окууга акы төлөө үчүн Кыргыз Республикасынын Өкмөтү тарабынан субсидиялануучу жеңилдетилген кредит;

**адис** - аспирантурага жана (же) базалык докторантурага (PhD/тармак боюнча) өтүүгө жана кесиптик ишти жүзөгө ашырууга укук берген жогорку кесиптик билим берүү квалификациясынын деңгээли;

**атайын билим берүү** - ден соолугунун мүмкүнчүлүктөрү чектелүү балдарды атайын же жалпы билим берүү уюмдарында окутуу;

**орто жалпы билим берүү** - коомдо жигердүү социалдык көнүгүүгө жана өз алдынча турмушту тандоого, эмгек ишмердүүлүгүнө, өз алдынча билим алууга жана өзүн өзү жетилтүүгө жөндөмдүү, гармониялуу өнүккөн инсанды тарбиялоого жана окутууга максаттуу багытталган үзгүлтүксүз процесс;

**кесиптик орто билим берүү** - негизги, орто жалпы же кесиптик башталгыч билим берүү базасында белгилүү бир адистик (багыт) боюнча окуп жаткандардын кесиптик билимге, жөндөмгө жана ыкка ээ болуусун камсыз кылуучу даярдык;

**технопарк (технологиялык парк)** - илимий билимдерди, ойлоп табууларды, ноу-хау жана жогорку технологияларды коммерциялык өздөштүрүү үчүн ишти жана аларды рынокко чыгарууну натыйжалуу колдоо максатында түзүлгөн юридикалык жак;

**технополис** - заманбап продукцияларды иштеп чыгуу, ишке киргизүү жана өндүрүү менен алектенген изилдөөчү лабораториялардан, венчурдук, ишке киргизүүчүлүк, ири өнөр жайлык, ортомчулук жана башка компаниялардан турган илимий-техникалык комплекс;

**билим берүү уюмдардын типтери –** билим берүү программаларына ылайык түзүлгөн билим берүү уюмдары;

**билим берүү жана илим жагындагы ыйгарым укуктуу мамлекеттик орган** - компетенциясына билим берүү жагындагы маселелер кирген Кыргыз Республикасынын министрлиги жана ведомстволору жана алардын аймактык түзүмдөрү;

**квалификация деңгээли** - кызматкерлердин компетенцияларына карата квалификациялык алкактарда белгиленген жана сыпатталган талаптардын жыйындысы;

**билим берүү процессине катышуучулар** - окуп жаткандар (тарбиялануучулар), педагогикалык кызматкерлер, билим берүү уюмдарынын окутуучу-көмөкчү жана башкаруучу кызматкерлери, окуп жаткандардын ата-энелери (мыйзамдуу өкүлдөрү);

**окуу усулдук кабинет –** инновациялык педагогикалык тажрыйбаны жайылтуу жана жалпылаштыруу, билим берүү процессти мониторинг кылуу, уюштууру усулдук колдоону камсыз кылган, билим берүү башкаруу органдардын түзүмү;

**окуу өндүрүштүк комплекс –** кардарларга кызмат көрсөтүү жана товарларды сатуу аркылуу алган билимин жана чеберчилигин практикада окуучу колдоно алган окуу өндүрүштүк чөйрө;

**окуу планы** - билим берүүнүн тиешелүү деңгээлиндеги окуу сабактарынын (предметтеринин) тизмегин жана көлөмүн, аларды окуп үйрөнүү тартибин жана контролдоо формасын жөнгө салуучу документ;

**окумуштуулук наам** - академиялык карьеранын белгилүү бир баскычтарында илимий жана илимий -педагогикалык кызматкерлердин рейтингин аныктоого мүмкүндүк берген жогорку окуу жайларындагы жана илимий уюмдардагы квалификация системасынын тепкичи;

**окумуштуулук даража** - билимдин белгилүү бир тармагында жетишилген илимий деңгээлди чагылдыруучу, окумуштуулук даражасын изденип алуу үчүн диссертация жактаган адамга ыйгарылуучу жогорку окуу жайдан кийинки билим берүү квалификациясынын деңгээли;

**фундаменталдык илимий изилдөөлөр** - адамдын, коомдун, айлана-чөйрөнүн түзүлүшүнүн, иштешинин жана өнүгүшүнүн негизги мыйзам ченемдүүлүктөрү тууралуу жаңы билимдерди алууга багытталган эксперименталдык же теориялык иш;

**алдынкы тажрыйба боробору -** өлкөнүн социалдык экономикалык талаптарын жана рыноктун каалоосун чагылдырган, инклюзивдүү, санарип, новаторлук технологияларды алдыга жылдыруу жана иштеп чыгуу үчүн, айкалышкан орто кесиптик билим берүү прораммаларын жана платформаларын ишке ашыркан билим берүү уюму;

**мектеп (жалпы) билим берүү -** коомдо активдүү ишмердүүлүк үчүн жетиштүү, керектүү, копетентүү даражаларына ылайык түзгөн, тарбия жана билим берүү системасы;

**мектеп-гимназия** - башталгыч жалпы жана окуучулардын шыгына жана жөндөмдүүлүгүнө жараша гуманитардык тармактар боюнча негизги жалпы жана орто жалпы билим берүүчү жалпы билим берүү окуу программаларын ишке ашыруучу окуу жайы;

**мектеп-лицей** - башталгыч жалпы жана окуучулардын шыгына жана жөндөмдүүлүгүнө жараша табигый-илимий, физика-математикалык тармактар боюнча негизги жалпы жана орто жалпы билим берүүчү жалпы билим берүү окуу программаларын ишке ашыруучу окуу жайы;

**эксперименттик аянтча** - жаңы педагогикалык технологияларды жана билим берүү окуу программаларын сыноодон өткөрүү үчүн билим берүү окуу программаларын эксперимент режиминде ишке ашыруучу билим берүүчү уюм;

**экстернат** - тиешелүү билим берүү уюмунда кийин аттестациядан (учурдагы жана жыйынтыктоочу) өтүү менен негизги билим берүү программаларына ылайык окуп жаткандардын сабактарды өз алдынча окуп үйрөнүшү.

**электрондук документ** – электрондук формада берилген, тактап айтканда, электрондук эсептөө машинаны пайдалануу менен адам кабыл алууга жарамдуу болгон документтештирилген маалымат;

**электрондук кол коюу**  - башка маалымат менен байланышы бар электрондук формадагы жана (же) жакты аныктоо үчүн анын ордуна кол коюлган маалыматты логикалык жактан тастыктаган электрондук формадагы маалымат.

**билим берүүнүн электрондук формасы**- билим берүү программаларды ишке ашырууда колдонгон жана берилмелердин базасында камтылган маалыматты жана аны техникалык каражаттар, маалыматтык технологиялар кайра иштетүүнү камсыздаган билим берүү ишмердүүлүгүн уюштуруу, ошондой эле педагогикалык жумушчуларды жана окуучулар ды өз ара аракеттерин, көрсөтүлгөн маалыматтарды байланыш туюндар боюнча жеткирүүнү камсыз кылган маалыматтык телекоммуникациялык тармактар;

Билим берүү жаатындагы ченемдик базаны калыптандырууда колдонулуучу башка бардык атайын түшүнүктөр ушул беренеде баяндалган негизги түшүнүктөргө карама-каршы келбөөгө тийиш.

**2-берене. Билим берүү жөнүндө**

Кыргыз Республикасынын мыйзамдары Билим берүү жаатындагы мамилелер Кыргыз Республикасынын Конституциясы, ушул Мыйзам жана Кыргыз Республикасынын дагы башка ченемдик укуктук актылар, Кыргыз Республикасы катышуучусу болуп саналган, мыйзамда белгиленген тартипте күчүнө кирген эл аралык келишимдер жана макулдашуулар, ошондой эле Кыргыз Республикасынын мыйзамдарынын курамдык бөлүгү болуп саналган эл аралык укуктун жалпы таанылган принциптери жана нормалары менен жөнгө салынат.

**3-берене. Билим алуу укугу**

1.Кыргыз Республикасынын жарандары жынысына, улутуна, тилине, социалдык жана мүлк абалына, ден соолугунун мүмкүнчүлүктөрүнүн чектелгенине, ишинин түрүнө жана мүнөзүнө, дин тутуусуна, саясий жана диний ынанымдарына, жашаган жерине жана дагы башка жагдайларга карабастан билим алууга укуктуу.

2.Кыргыз Республикасынын аймагындагы башка мамлекеттердин жарандары жана жарандыгы жок адамдар Кыргыз Республикасынын мыйзамдарына ылайык билим алышат.

**4-берене. Билим берүү жаатындагы мамлекеттик саясаттын принциптери**

1.Билим берүү Кыргыз Республикасынын мамлекеттик саясатынын артыкчылык берилген стратегиялык багыты болуп саналат.

2.Кыргыз Республикасында билим берүү эл аралык келишимдерде жана пактыларда, Адам укуктарынын жалпыга бирдей декларациясында жарыяланган принциптерге, демократиянын жана элдин гумандуу баалуулуктарына, дүйнөлүк маданияттын принциптерине негизделет. Билим берүүнү уюштуруунун негизги принциптери болуп төмөндөгүлөр саналат:

1. Кыргыз Республикасынын бардык жарандарынын сапаттуу билим алуу укуктарынын теңдиги;
2. ар бир жарандын мамлекеттик жана муниципалдык окуу жайларында башталгыч, жалпы негизги жана орто жалпы билим алуусунун милдеттүүлүгү жана акысыздыгы;
3. балдарды   тарбиялоонун,   окутуунун,  ден  соолугун  чыӊдоонун, өстүрүүнүн жана аларды багуунун биримдиги;
4. акы төлөө негизинде, анын ичинде мамлекеттик билим берүү уюмдарында билим алуу мүмкүнчүлүгү;
5. билим берүүнүн гумандуу мүнөзү, улуттук маданий байлык менен шайкеш келген жалпы адамзаттык баалуулуктарга артыкчылык берүү, жарандуулукка, эмгекти, үй-бүлөнү, Ата Мекенди, айлана-чөйрөнү сүйүүгө, патриотизмге жана адам укуктары менен эркиндиктерин урматтоого тарбиялоо;
6. ата мекендик, дүйнөлүк илимдин жана эл аралык тажрыйбанын жетишкендиктерине багыт алуу;
7. билим берүү процессинин ырааттуулугу жана үзгүлтүксүздүгү;
8. билим берүүнүн саясий жана диний институттарга көз карандысыздыгы;
9. окутуунун, тарбия берүүнүн типтери жана формалары, иш багыттары, менчик формалары жагынан билим берүү уюмдарынын көп түрдүүлүгү;
10. мамлекеттик жана муниципалдык билим берүү уюмдарында окутуунун динден тышкаркы мүнөзү;
11. орто жалпы билим берүүнүн жалпыга жетимдүүлүгү, билим берүү тутумундагы окуп жаткандардын өсүп-жетилүүсүнүн жана даярдыгынын деңгээли менен өзгөчөлүктөрүнө шайкеш келиши;
12. окуп жатышкандардын өзгөчө зээндүүлөрүнүн чыгармачылыгы тынымсыз өсүүсү үчүн шарттарды түзүү;
13. билим берүүнүн мамлекеттик эмес түзүмдөрүнүн иштөө мүмкүнчүлүгү;
14. билим берүү уюмдарынын академиялык эркиндиги, академиялык ак ниеттиги.
15. окутуунун, тарбия берүүнүн типтери жана формалары, иш багыттары, менчик формалары жагынан билим берүү уюмдарынын көп түрдүүлүгү;
16. мамлекеттик жана муниципалдык билим берүү уюмдарында окутуунун динден тышкаркы мүнөзү;
17. орто жалпы билим берүүнүн жалпыга жетимдүүлүгү, билим берүү тутумундагы окуп жаткандардын өсүп-жетилүүсүнүн жана даярдыгынын деңгээли менен өзгөчөлүктөрүнө шайкеш келиши;
18. окуп жатышкандардын өзгөчө зээндүүлөрүнүн чыгармачылыгы тынымсыз өсүүсү үчүн шарттарды түзүү;
19. билим берүүнүн мамлекеттик эмес түзүмдөрүнүн иштөө мүмкүнчүлүгү;
20. билим берүү уюмдарынын академиялык эркиндиги, академиялык ак ниеттиги.

**5-берене. Мамлекеттик билим берүү стандарттары**

1.Кыргыз Республикасында билим берүүнүн бардык деңгээлдерине төмөнкүдөй мамлекеттик билим берүү стандарттары белгиленет: мектепке чейинки билим берүү, жалпы башталгыч, жалпы негизги, жалпы орто билим берүү, башталгыч кесиптик билим берүү жана орто кесиптик билим берүү, жогорку кесиптик билим берүү.

2.Мамлекеттик билим берүү стандарттары билим берүүнүн принциптерин, түзүмүн, билим алуучулардын окуу жүктөмүнүн максималдуу көлөмүн, бүтүрүүчүлөрдү окутуунун ар түрдүү деңгээлинде даярдоонун деңгээлине жана алар тарабынан алынуучу компетенттүүлүккө карата талаптарды аныктайт.

3.Мамлекеттик стандарт билим алуучуларга берилген билимдин сапатын баалоону өткөрүү үчүн негиз болуп саналат.

4.Мамлекеттик билим берүү стандарттары менчигинин формасына жана ведомстволук таандыктуулугуна карабастан, бардык билим берүү уюмдары тарабынан аткаруу үчүн милдеттүү болуп саналат.

5.Мектепке чейинки жана мектептик билим берүү деңгээлиндеги мамлекеттик билим берүү стандарттары, ошондой эле кесиптик билим берүүнүн бардык деңгээлдери үчүн мамлекеттик билим берүү стандарттарынын макеттери, жалпы билим берүү мектептери үчүн предметтик стандарттар жана кесиптик билим берүүнүн бардык деңгээлдери үчүн даярдоо багыты боюнча жана адистик боюнча стандарттар Кыргыз Республикасынын билим берүү жаатындагы ыйгарым укуктуу мамлекеттик органы тарабынан иштелип чыгат жана бекитилет билим берүү жана илим жагындагы ыйгарым укуктуу мамлекеттик орган тарабынан.

Мамлекеттин коопсуздугу жана коргонуу кызыкчылыгында, коргоо, коопсуздук, мыйзамдуулук жана тартипти камсыздоо жаатындагы ыйгарымдуу мамлекеттик органдардын карамагында турган мамлекеттик билим берүү уюмдарында мыйзамдуулукту жана укуктук тартипти камсыздоодо,кесиптик билим беруу боюнча мамлекеттик билим беруу стандарттары ушул мыйзамдын талаптарынын негизинде, ошону менен бирге бутуруучулорду согуштук-кесиптик даярдоого, атайын кесиптик даярдоого болгон талаптардын негизинде иштелип чыгат. Аталган квалификациялык талаптар билим беруу уюмдар караган тийиштуу мамлекеттик органдар тарабынан коюлат. Белгиленген билим беруу программалар боюнча уюштуруу тартиби жана билим беруу ишмердуулугун ишке ашыруу тийиштуу коргоо, коопсуздук, мыйзамдуулук жана тартипти камсыздоо жаатындагы ыйгарымдуу мамлекеттик органдар тарабынан коюлат.

Кесиптик медициналык билим беруу, фармацевтикалик билим беруу боюнча мамлекеттик билим беруу стандарттары ушул мызамдын талаптарынын негизинде жана саламаттык сактоо жаатындагы ыйгарымдуу мамлекеттик орган менен макулдашылып иштелип чыгат. Уюштуруу жана окуучулардын медициналык, фармацевтикалык кесиптик билим беруу программалар боюнча практикалык даярдоонун тартиби саламаттык сактоо жаатындагы ыйгарымдуу мамлекеттик орган тарабынан коюлат.

6.Мамлекеттик билим берүү стандартардын жарактуу мөөнөтү, кайра кароо жана жаӊылануусун билим берүү жана илим тармагындагы ыйгарымдуу мамлекеттик органдын укуктук ченемдик актыларына ылайык жүргүзүлөт.

**6-берене. Окутуунун тили**

1.Билим берүү уюмдарында тил саясаты Кыргыз Республикасынын Конституциясына жана Кыргыз Республикасынын мыйзамдарына ылайык жүзөгө ашырылат.

2.Мамлекет ар бир жарандын мектепке чейинки билим берүү мекемелеринен тарта орто жалпы билим берүү мекемелерине чейин мамлекеттик, расмий жана чет тилдердин бирин үйрөнүшү үчүн шарттарды түзөт.

3.Тиешелүү шарттар болсо, окутуу ошондой эле ар кандай башка тилде да жүргүзүлсө болот.

4.Эл аралык келишимдерге ылайык Кыргыз Республикасынын чегинен тышкары жашаган кыргыз элинин өкүлдөрүнө Кыргыз Республикасынын мамлекеттик тилинде билим алууга мамлекет көмөк көрсөтөт.

**7-берене. Кыргыз Республикасынын жарандарынын билим алуу укуктарына мамлекеттик кепилдиктер**

Мамлекет Кыргыз Республикасынын Өкмөтүнүн атынан жарандардын билим алуу укугун төмөндөгүдөй жолдор менен камсыз кылат:

1. инсандын, коомдун жана мамлекеттин таламдарына ылайык келген билим берүү тутумун түзүү;
2. эгерде билим берүүнүн ушул деңгээлин жаран биринчи жолу алып жатса, акысыз милдеттүү негизги жалпы, жалпыга жетимдүү акысыз жалпы орто, акысыз кесиптик башталгыч жана конкурстук негизде кесиптик орто, кесиптик жогорку жана жогорку окуу жайдан кийин мамлекеттик кесиптик билим берүү уюмдарында мамлекеттик буюртманын жана билим берүү стандарттарынын чегинде билим алуу үчүн зарыл социалдык-экономикалык жана укуктук шарттарды түзүү. Акысыз билим берүү бюджеттик каржылоо аркылуу камсыз кылынат;

3)интегративдүү жана инклюзивдик билим берүү үчүн шарттарды түзүү;

4) окутуу, тарбиялоо формасына, билим берүү уюмунун тибине жана менчигинин түрүнө карабастан окуп жаткандарды жана тарбиялануучуларды социалдык жана укуктук жактан коргоону жүзөгө ашыруу;

5) окуу китептерин, анын ичинде Брайлдын рельефтик-чекиттик ариптери менен чыгарылган окуу китептерин, окуу жана усулдук колдонмолорду чыгаруу жана алар менен мамлекеттик жана муниципалдык окуу жайларын камсыз кылуу;

6) Кыргыз Республикасынын Министрлре Кабинети тарабынан жыл сайын бекитилүүчү квоталардын чектеринде ден соолугунун мүмкүнчүлүктөрү чектелген адамдарга акысыз баштапкы кесиптик, орто кесиптик жана жогорку кесиптик билим берүү.

**8-берене. Билим берүүнү өнүктүрүүгө мамлекеттик стимулдаштыруу**

1.Мамлекет билим берүүнү каржылоо, мамлекеттик билим берүү уюмдарынын билим берүү тутумунун кызматкерлеринин эмгегине акы төлөө маселелеринде артыкчылыктуу саясатты жүргүзөт, коомдо педагогдук, илимий жана камкордук көрүү ишинин кадырын көтөрүүнү колдойт.

2.Кыргыз Республикасында билим берүү жаатында сиңирген өзгөчө эмгеги үчүн мамлекеттик сыйлыктар, ардак наамдар жана атайын белгилер белгиленет.

**9-берене. Билим берүү уюмунун укуктук статусу**

1.Билим берүү уюму юридикалык жак болуп саналат.

2.Билим берүү уюмдар коммерциялык же коммерциялык эмес уюмдар болуп түзүлөт.

3.Мамлекет аралык билим берүү уюмдарынын укуктук статусу өкмөт аралык келишимдерге ылайык аныкталат.

4.Юридикалык жактын укуктары, ошондой эле билим берүү уюмдарынын уставдык иштин бардык түрлөрүн жүргүзүү жагынан жарандык укуктары алар катталган жана билим берүү ишине лицензия алган учурдан тартып пайда болот.

5.Билим берүү уюмунун статусу (ишке ашырылуучу билим берүү программаларынын деңгээлине жана багытына ылайык аныкталуучу тиби, түрү жана категориясы) аны билим берүү жана илим жагындагы ыйгарым укуктуу мамлекеттик орган тарабынан тастыкталат.

6.Инсанды тарбиялоого, окутууга, кесиптик жактан калыптанышына олуттуу салым кошкон айрым мамлекеттик билим берүү уюмдарына Кыргыз Республикасынын мыйзамдарында белгиленген тартипте "Улуттук" деген статус ыйгарылышы мүмкүн.

**10-берене. Билим берүү уюмунун уставы**

1.Билим берүү мекемесинин уставы анын уюштуруучусу (уюштуруучулары) тарабынан бекитилет, ал эми билим берүү уюму Кыргыз Республикасынын Мыйзамында белгиленген тартипте катталат.

2.Билим берүү уюмунун уставында төмөндөгүлөр көрсөтүлөт:

1)аталышы, жайгашкан жери (юридикалык дареги) жана уюмдаштыруучу (уюмдаштыруучулар);

2)ишинин жүйөсү жана максаты;

3)билим берүү жана башка кызмат көрсөтүүлөрдүн тизмеси, кызмат көрсөтүүлөрдүн тартиби;

4) билим берүү уюмуна кабыл алуунун тартиби;

5)о куп жаткандарды чыгарып жиберүү тартиби;

6) окуу процессин, анын ичинен окутуунун жана тарбиялоонун тилин (тилдерди), окуп жаткандарга сабак берүү режимин, окуучулардын кийиминин формасын уюштуруу;

7)билим берүү уюмунун кызматкерлеринин штатын түзүүнүн тартиби, эмгекке акы төлөөнүн шарты жана тартиби, алардын укуктары жана милдеттери;

8)каржылоонун, чарбалык иштин түзүмү жана тартиби, билим берүү уюмунун ишин финансылык, материалдык-техникалык жактан камсыз кылуунун булактары;

9) билим берүү уюмунун органдары, алардын компетенциясы жана башкаруу тартиби;

10) уставын өзгөртүүнүн тартиби;

11)билим берүү уюмун кайра уюштуруунун жана жоюунун тартиби.

3.Мамлекеттик билим берүү уюмдарынын уставы, ушул берененин экинчи бөлүгүндө көрсөтүлгөн маалыматтардан тышкары, Кыргыз Республикасынын мыйзамдарына карама-каршы келбеген булактардан алынган бюджеттен тышкары каражаттарды чыгымдоо маселеси боюнча коомдук угууларды өткөрүүнүн тартиби жана мөөнөтү жөнүндө маалыматтарды камтууга тийиш.

4.Билим берүү уюмунун уставы билим берүү жана илим жагындагы ыйгарым укуктуу мамлекеттик орган менен макулдашылгандан кийин юстиция органдарында катталууга тийиш.

**2-Глава
Билим берүү тутуму**

**11-берене. Билим берүү программалары**

1.Кыргыз Республикасында жалпы (негизги жана кошумча) жана кесиптик (негизги жана кошумча) билим берүү программалары ишке ашырылат.

2.Билим берүү программалары инсандын жалпы маданиятын калыптандырууга жана коом турмушуна ыңгайлашуусуна, кесиптик билим берүү программасын аңдап тандап алышынын жана өздөштүрүшүнүн пайдубалын түптөөгө багытталган.

3.Жалпы билим берүү программаларына төмөндөгүлөр кирет:

1) мектепке чейинки билим берүү;

2) башталгыч жалпы билим берүү;

3) негизги жалпы билим берүү;

4) орто жалпы билим берүү;

5) кошумча билим берүү.

4.Кесиптик билим берүү программалары кесиптик деңгээлди ырааттуу жогорулатууга, тиешелүү квалификациядагы адистерди даярдоого багытталган.

5.Кесиптик билим берүү программаларына төмөндөгүлөр кирет:

1) кесиптик башталгыч билим берүү;

2) кесиптик орто билим берүү;

3) кесиптик жогорку билим берүү;

4) жождон кийинки кесиптик билим берүү;

5) кошумча кесиптик билим берүү.

6.Ар бир негизги жалпы билим берүү же негизги кесиптик билим берүү программаларын өздөштүрүүнүн милдеттүү минималдуу мазмуну менен ченемдик мөөнөттөрү тиешелүү мамлекеттик билим берүү стандарттарында белгиленет.

**12-берене. Билим берүү уюмдары**

1. Билим берүү уюмдардын типтери:

1) мектепке чейинки билим берүү уюмдары;

2)жалпы билим берүү уюмдары;

3) кошумча билим берүү;

4)баштапкы кесиптик билим берүү;

5)орто кесиптик билим берүү;

6)жогорку жана жогорку окуу жайдан кийинки кесиптик билим берүү;

7)кошумча кесиптик билим берүү.

2.Билим берүү уюмдардын түрлөрү:

1) мектепке чейинки билим берүү уюмдардын түрлөрү – ясли бакча, толук күндөгү бала бакча, кыска мөөнөттү катышуу менен бала бакча, толук сутка катышуу менен бала бакча, атайын мектепке чейинки билим берүү уюм, жааматтык бала бакча, балдардын эрте жетилүүсүн өнүктүрүү борбору, балдардын жетилүүсүн оюн менен колдоо боробору, башка билим берүү уюмдардын түрлөрүнүн курамындагы мектепке чейинки билим берүү уюмдары;

2) жалпы билим берүү уюмдардын түрлөрү – жалпы билим бетүү мектеп, окуу тарбия комплекси, автордук окуу тарбия комплекси, мектеп гимназия, мектеп лицей, мектеп комплекс, атайын мектеп (интернат), жалпы билим берүү санатордук мектеп, көмөкчү мектеп, кечки мектеп (кечки жана смендик), сырттан жалпы билим берүү мектеп, эксперименталдык аянты менен мектеп, толук эмес мектеп, башка билим берүү уюмдардын түрлөрүнүн курамындагы жалпы билим берүү уюмдары;

3) кошумча билим берүү уюмдардын түрлөрү – мектептен сырткары жалпы билим берүү уюмдары, атайын билим берүү уюмдары, жаштарга, өспүрүмдөргө жана балдарга кошумча билим берүү уюмдары;

4) баштапкы кесиптик билим берүү уюмадрдын түрлөрү – кесиптик лицей, кесиптик окуу жайы, орто жана жогорку кесиптик билим берүү уюмдардын курамындагы кесиптик билим берүү уюмдары жана б.ш.;

5) орто кесиптик билим берүү уюмдардын түрлөрү – окуу жай, колледж, техникум, жогорку кесиптик билим берүү уюмдардын курамындагы колледждери жана б.ш.;

6) жогорку жана жогорку окуу жайдан кийинки билим берүү уюмдардын түрлөрү – жогорку колледж, институт, академия, университет, консерватория жана б.ш.;

7) кошумча кесиптик билим берүү уюмдардын түрлөрү – квалификацияны жогорулатуу академиясы, квалификацияны жогорулатуу институту, квалификацияны жогорулатуу курстары (мектептер, борборлор), жумуш менен камсыз кылуу кызматтардын окуу борборлору жана б.ш.;

3.Жеке ишкерлерди колдоо жана даярдоо үчүн билим берүү уюмдары бизнес-инкубаторлорду түзүүгө укугу бар.

4.Үзгүлтүксүз кесиптик даярдоону ишке ашырып жаткан айкалыштырылган билим берүү уюмдарды (анын ичинде окуу илимий өндүрүштүк комплекстерди) баштапкы, орто жана жогорку кесиптик билим берүү тутумунда түзүүгө мүмкүнчүлүк берилет.

**13-берене. Билим берүү уюмдарын уюмдаштыруучулар**

1.Билим берүү уюмдарынын уюмдаштыруучулары катары мамлекеттик бийлик жана жергиликтүү өз алдынча башкаруу органдары, юридикалык жана жеке жактар мамлекеттик билим берүү стандарттарын сактаса, эл аралык келишимдерге ылайык чет мамлекеттер, эл аралык уюмдар боло алышат.

2.Кыргыз Республикасынын Куралдуу Күчтөрү, министрликтер жана башка аткаруу бийлик органдары үчүн аскердик кызмат өтөө Кыргыз Республикасынын Мыйзамында каралган кесиптик билим берүү программаларын ишке ашыруучу билим берүү уюмдары Кыргыз Республикасынын мыйзамдарында белгиленген тартипте түзүлөт.

3.Билим берүү уюмдарын түзүүдө бөтөнчө учурлардан тышкары, төмөнкүлөрдө: мектеп билимин берүүдө - жалпы билим берүү мектеби, кесиптик орто билим берүүдө - кесиптик орто окуу жайы, кесиптик жогорку билим берүүдө – жогорку коллеж жанан институт баштапкы статусун алат.

4.Кесиптик жогорку билим берүүнүн мамлекеттик билим берүү уюмдарын уюмдаштыруучулардан болуп Кыргыз Республикасынын Министрлер Каибинети, билим берүү жана илим жагындагы ыйгарым укуктуу мамлекеттик органы, министрликтер менен башка мамлекеттик (муниципалдык) органдар.

5.Мамлекеттик бийлик органдары, билим берүү мамлекеттик башкаруу органдары жана (же) жергиликтүү өз алдынча башкаруу органдары кайра түзүлгөн учурда уюмдаштыруучулардын укугу тиешелүү укук мураскорлоруна өтөт.

6.Билим берүү уюмдарына көрүнүктүү инсандардын атын ыйгаруу билим берүү жана илим жагындагы ыйгарым укуктуу мамлекеттик органынын макулдугу менен жүргүзүлөт.

**14-берене. Билим берүү формалары**

1.Билим берүү программалары окуп жаткандардын муктаждыктарын жана мүмкүнчүлүктөрүн эске алуу менен күндүзгү, күндүзгү-сырттан окуу (кечки жана нөөмөттүк), сырттан окуу, электрондук, экстернат жана дуалдык, ошондой эле үй-бүлөлүк жана үйүндө окутууну кошуп алганда жекече мектепке чейинки, мектептик жана мектептен сырткары деңгээлдеги билим берүү формаларында өздөштүрүлөт.

2.Күндүзгү-сырттан окуу (кечки), сырттан окуу формаларында жана экстернаттык формада алууга тыюу салынган кесиптер менен адистиктердин тизмеси Кыргыз Республикасынын Министрлер Кабинети тарабынан аныкталат.

3.Күндүзгү-сырттан окуу (кечки), сырттан окуу формасында жана экстернат формасында кесиптерге жана адистиктерге ээ болууга жол берилбейт, Кыргыз Республикасынын Министрлер Кабинети тарабынан белгилеген тартипте дистанциялык билим берүү технологиясы аркылуу аны өздөштүрүүгө чектөө киргизилиши мүмкүн.

4. Ден соолугунун мүмкүнчүлүктөрү чектелүү окуучулар атайын билим берүү, инклюзивдик билим берүү же үйдө билим берүү формаларында билим алууга укуктуу.

5. Кесиптик даярдоо Кыргыз Республикасынын Министрлер кабинети тарабынан белгиленген квалификациялардын улуттук тутумуна ылайык, квалификациялардын улуттук алкагын, квалификациялардын тармактык/сектордук алкактарын, кесиптик жана мамлекеттик билим берүү стандарттарын жана аларды таануу жол-жоболорун, квалификацияларды, билим берүү уюмдарын жана программаларын баалоо тутумдарын эске алуу менен жүзөгө ашырылат.

6. Кесиптик даярдык кесиптик башталгыч билим берүү уюмдарынан, билим берүүчү башка уюмдардан жана жекече даярдоо тартибинде тийиштүү лицензиясы бар адистерден квалификациялардын улуттук тутумуна ылайык алынышы мүмкүн.

7. Билим берүү программаларын электрондук окутууну, дистанттык билим берүү технологияларын колдонуп ишке ашырууда, билим берүү ишин жүзөгө ашыруучу уюм мамлекеттик же мыйзам менен корголуучу башка сырларды түзгөн маалыматтардын корголушун камсыз кылат.

**3-Глава**

**Мектепке чейинки билим берүү**

**15-берене. Мектепке чейинки билим берүү**

1.Кыргыз Республикасынын жарандары болуп саналган мектепке чейинки курактагы балдар ата-энелеринин расалык таандыктыгына, саясий, диний жана башка ынанымдарына, жынысына, этностук жана социалдык тегине, мүлктүк абалына, жашаган жерине, тилине же дагы башка белгилерине карабастан, мектепке чейинки билим берүү уюмдарында же үй- бүлөдө (ата-энесини же мыйзамдуу өкүлүнүн калоосу менен) мектепке чейинки билим алууда бирдей укуктарга ээ.

2. Мектепке чейинки билим берүү уюмдары Мектепке чейинки билим берүүнүн мамлекеттик стандартынын талаптарынын аткарылышын камсыз кылат.

3.Мектепке чейинки билим берүүгө мүмкүнчүлүктү кеӊейтүү үчүн ар түрдү мектепке чейинки билим берүү уюмдары бар жана аларды иштөө тартиби Кыргыз Республикасынын Министрлер Кабинети аныктайт.

4.Мектепке чейинки билим берүү кызматтардга жарандардын талаптарын канаттандыруу үчүн ар кыл мекемелерде жана уюмдарда менчик формасына карабай мектепке чейинки билим берүү уюмдарды жана алардын вариативдүү формасын түзүүгө болот.

5.Кыргыз Республикасынын Министрлер Кабинети белгилеген тартипте балдарды мектепке чейинки билим берүү уюмдарына кабыл алуу жүргүзүлөт.

6.Мектепке чейинки билим берүү уюмдардан үй-бүлөдө балдарды мектепке чейинки билим берүүнү алууну камсыз кылган ата-энелер (мыйзамдуу өкүлдөр) кеӊеш, психологиялык педагогикалык, усулудук акы төлөмсүз жардам алууга укугу бар.

**16-берене. Мектепке чейинки билим берүү программаларынын түрлөрү жана милдеттери**

1.Мектепке  чейинки  билим берүү программалары төмөнкүлөргө бөлүнөт:

1. негизги  программалар,  Мектепке чейинки билим берүүнүн мамлекеттик стандартына ылайык  алар  мектепке  чейинки тарбиялоону жана окутууну өзүнө камтыйт;
2. баланы  өстүрүүдө бир же бир нече багытты камтыган кошумча программалар, баланын  Мектепке чейинки билим берүүнүн мамлекеттик стандартынын милдеттүү талаптарынан тышкары өсүшүн камсыз кылат.

2.Мектепке  чейинки билим берүү программалары төмөнкүлөрдү камсыз кылат:

1) баланы ањдап билүү жана интеллектуалдык жактан өстүрүүнү;

2) баланын эмоциялык бакыбаттуулугун;

3)баланын текши өнүгүшүн камсыз кылуу үчүн үй-бүлө менен өз ара иштешүүнү;

4)балдарды жалпы адамзаттык дөөлөттөргө, элдик адаттарга жана салттарга аралаштырууну;

5)баланы социалдык жактан жатыктырууну;

6)атайын муктаждыгы бар балдар менен педагогикалык-түзөтүү жана медицина психологиялык иш жүргүзүүнү;

7)балдарды мектепке даярдоону.

3.Мектепке чейинки билим берүү программалары төмөндөгүлөрдү карайт:

1. окутуунун атайын уюштурулган формасы катары өтүлүүчү сабактарды;
2. тарбиялоону, баланы өстүрүүнү жана багууну;
3. ойнотуу ишин;
4. балдардын жеке жана биргелешип иштешин оптималдуу айкалыштырууну.

**17-берене. Мектепке чейинки билим берүү уюмдарынын милдеттери**

1. Мектепке чейинки билим берүү уюмдарынын милдеттерине төмөнкүлөр кирет:

1мектепке  чейинки  билим берүүнүн сапатын Мектепке чейинки билим берүүнүн мамлекеттик стандартынын талаптарына ылайык келишин камсыз кылуу;

1. инклюзивдүү билим берүүнү ишке ашыруу үчүн шарттарды түзү;
2. балдардын мектепке чейинки билим алууга болгон керектөөлөрүн канааттандыруу;
3. балдарды тарбиялоо, окутуу жана өстүрүү, алардын дене-күч жактан өсүшү жана  ден  соолугун чыњдашы үчүн санитардык-гигиеналык талаптарга ылайык коопсуз шарттарды түзүү жана ушул талаптарды сактоо;
4. балдарда  сергек жашоо ыњгайынын гигиеналык көндүмдөрүн жана негиздерин, коопсуз жүрүм-турумдун ченемдерин калыптандыруу;
5. балдардын ден соолугун коргоого жана чыњдоого көмөк көрсөтүү;
6. балдарды багууну жүзөгө ашырууну;
7. балдарды курагына жана азык-заттарды керектөөсүнүн физиологиялык ченемдерине ылайык тамак-аш менен камсыз кылуу;
8. ата-энелер  (мыйзамдуу  өкүлдөр)  менен өз ара байланышты жүзөгө ашыруу;
9. ата-энелердин арасында мектепке чейинки курактагы балдарды өстүрүүнүн өзгөчөлүктөрү   жөнүндө   психологиялык-педагогикалык билимдерди жайылтуу;
10. мектепке чейинки билим берүү уюмдарында балдардын топторун  Мектепке   чейинки  билим  берүүнүн  мамстандартына  ылайык  комплекттөөнү жүргүзүү;
11. финансылык тартипти сактоо, материалдык-техникалык базаны сактоо.

2.Мектепке  чейинки билим берүүнүн ишине жана натыйжаларына мониторинг жана  балоо жүргүзүүнүн тартиби Мектепке чейинки билим берүүнүн мамлекеттик стандартына ылайык аныкталат.

3.Менчиктин  жекече  формасына негизделген мектепке чейинки билим берүү уюму  мыйзамдарда белгиленген тартипте мектепке чейинки билим берүү жаатында билим берүү кызматтарын көрсөтүү укугуна берилген лицензиясы бар болгондо өзүнүн ишин жүзөгө ашырат.

4.Мектепке чейинки билим берүү уюмунун иштөө режими, анда балдардын болушунун  узактыгы Кыргыз Республикасынын Министрлер Кабинети тарабынан белгиленет.

**18-берене. Мектепке алдын даярдоо программасы**

Мектепке чейинки билим берүүгө тартылбаган балдардын тең старттык мүмкүнчүлүктөрүн камсыз кылуу үчүн жалпы билим берүүчү уюмдардын алдында 5ден 7ге чейин жаштагы балдарды мектепке даярдоо боюнча республикалык бюджеттен каржыланган программалар ишке ашырылат.

**19-берене. Мектепке чейинки билим берүү уюмунун ишин пландаштыруу**

1.Мектепке чейинки билим берүү уюмдары баш ийүүсүнө жана менчигинин формасына карабастан окуу жылына иш-план түзүүгө милдеттүү.

2.Мектепке чейинки билим берүү уюмунун иш планы тиешелүү деӊгээлдеги билим берүү жана илим жагындагы ыйгарым укуктуу мамлекеттик органы менен Макулдашылат.

**20-берене. Мектепке чейинки билим берүү чөйрөсүндөгү кызматчылардын педагогикалык жүктөмү**

Мамлекеттик жана муниципалдык мектепке чейинки билим берүү уюмдарынын тарбиячыларынын (педагогдорунун) педагогикалык жүктөмү Кыргыз Республикасынын Министрилер Кабинети тарабынан бекитилген типтүү нормативдер, ал эми жеке менчик мектепке чейин билим берүү уюмдарында - ушул уюмдун уставы менен аныкталат.

**21-берене. Мектепке чейинки билим берүү системасын илимий-методикалык жактан камсыз кылуу**

Мектепке чейинки билим берүү системасын илимий-методикалык жактан камсыз кылууну билим берүүнү башкаруунун ыйгарым укуктуу мамлекеттик органы, ага баш ийген илимий-усулдук мекемелер жана педагогикалык профилдеги жогорку окуу жайлары жүзөгө ашырат.

**22-берене. Мектепке чейинки билим берүү тутумун илимий-методикалык жактан камсыз кылуунун милдеттери**

Мектепке чейинки билим берүү системасын илимий-методикалык жактан камсыз кылуунун милдеттери төмөнкүлөр болуп саналат:

1. мектепке чейинки билим берүүнүн программалык-методикалык базасын, мамлекеттик стандарттарды иштеп чыгуу жана киргизүү;
2. тиешелүү билим берүү программаларына ылайык окуу-методикалык жана окуу-көрсөтмө куралдарды түзүү;
3. педагогикалык алдыңкы тажрыйбаны жалпылоо жана жайылтуу;
4. программалык-методикалык жактан камсыз кылуунун натыйжалуулугун жогорулатуу үчүн мектепке чейинки билим берүү уюмдарынын башка окуу жайлар менен кызматташуусун уюштуруу;
5. мектепке чейинки билим берүүнүн милдеттерине ылайык билим берүү ишинин абалына жана баланын өнүгүү деңгээлине мониторинг жана талдоо жүргүзүү;
6. мектепке чейинки билим берүү системасынын педагогикалык кызматкерлерин даярдоо, кайра даярдоо жана квалификациясын жогорулатуу (менчигинин формасына карабастан, мектепке чейинки билим берүү уюмдарынын бардык түрлөрү үчүн милдеттүү);
7. жалпыга маалымдоо каражаттарында мектепке чейинки билим берүү маселелери боюнча агартуучулук иш жүргүзүү.

**4-Глава**

Мектепте жалпы билим берүү

**23-берене. Мектепте билим берүү**

1. Мектептик билим берүү билим берүү тутумунун негизги звеносу саналат жана 3 баскычты камтыйт:

1. жалпы башталгыч - 1-4-класстарды;
2. жалпы негизги - 5-9-класстарды;
3. орто жалпы - 10-11-класстарды;
4. орто жалпы жана баштапкы кесиптик билим берүүнүн интеграцияланган программасы – 10-12 класстарды;

2.Жалпы башталгыч билим берүү, жалпы негизги билим берүү, орто жалпы билим берүү Кыргыз Республикасынын бардык жарандары үчүн милдеттүү билим берүү деңгээлдери болуп саналат. Мамлекет жарандардын мамлекеттик билим берүү стандарттарынын деңгээлинде мамлекеттик жана муниципалдык окуу жайларында акысыз орто жалпы билим алууга болгон укугун жүзөгө ашырууну камсыз кылат.

3. Мектептеги билим берүү инсандын коомдо активдүү иштеши жетиштүү болгон, кесип алышына база катары кызмат кылат.

4. Эреже катары, мектепке кирүү курагы - 6-7 жаш, ар бир класста окуунун узактыгы - бир окуу жылынан кем эмес.

5. Жалпы башталгыч билим берүүнүн максаты: баланын инсандыгын калыптандыруу, анын интеллектуалдык шыгын өөрчүтүү, окуп жаткан тилинде эсеп-кысап, окуу жана жазуу ыктарына, ошондой эле мамлекеттик жана расмий тилдерде сүйлөшө билүү өнөрүнө үйрөтүү.

6. Жалпы башталгыч жана жалпы негизги билим берүү окутуунун күндүзгү формасы боюнча жүзөгө ашырылат. Жалпы негизги билим берүү программасы боюнча окууга башталгыч мектепти бүткөн бардык окуучулар конкурссуз кабыл алынат. Атайын башталгыч мектептин бүтүрүүчүлөрү жалпы негизги билим берүүнүн программаларын өздөштүрүүгө даярдыгынын деңгээлин текшертүү шарты менен кабыл алынат.

7. Негизги жалпы билим берүү окуучуда дүйнө жөнүндө илимий чагылдыруунун негизин, өз ара маалымдуу ишмердүүлүгүнүн өрнөктөрүн жана компетенциларын, өзүн көзөмөлдөгөнгө жана өз ара ишке ашырууга, социалдык өз ара аныктоого жөндөмдүү, инсанды жаратуу жана тарбиялоо, окууга шыктандырууну калыптандырууга багыталган.

8.Негизги жалпы мектептин бардык каалаган бүтүрүчүлөрү акысыз мамлекеттик орто мектепке кабыл алынат. Негизги жалпы билимди алган адам, орто жалпы билим берүү программа боюнча окууну улантууга каалоосу жок учурда, орто кесиптик же баштапкы кесиптик билим берүү программалар боюнча окууганга милдеттүү.

9.Орто жалпы билим берүү руханий, адептүү маданияттарды калыптандыруу, окуучунун туруктуу компетенцияларды жана жаратман жөндөмдөрдү, ошондой эле өзүнүн билим берүү жана кесиптик перспективаларын аӊ-сезимдүү тандоого даярдыгы жана өз ара окуу ишмердүүлүгүнүн өрнөктөрүн өнүгүүсүн камсыз кылган жана жалпы билим берүүнүн даярдоонун бүтүрүү этабы болуп эсептелинет.

**24-берене. Жаштарга жана балдарга кошумча билим берүү**

1. Окуп жаткандарга жана тарбиялануучуларга кошумча билим берүү билим берүү уюмдарында, ошондой эле кошумча билим берүү уюмдарында акысыз же акылуу келишимдин негизде жүзөгө ашырылат.

2. Мамлекет кошумча билим берүүнүн мамлекеттик билим берүү уюмдарын каржылоону Кыргыз Республикасынын мыйзамдарында белгиленген тартипте камсыз кылат.

3. Акылуу негизинде кошумча билим берүү боюнча кызмат көрсөтүүлөрдүн тартиби жана шарттары Кыргыз Республикасынын Министрлер Кабинети тарабынан аныкталат.

4. Кошумча билим берүү боюнча кызмат көрсөтүүлөргө, анын ичинде билим берүү программаларынын, атайын курстардын мазмунуна карата талаптар ата-энелер (мыйзамдуу өкүлдөр) менен билим берүү уюмдарынын ортосунда келишимдерди түзүүдө тараптар тарабынан аныкталат.

5. Кошумча билим берүү боюнча кызмат көрсөтүүлөрдөн түшкөн каражаттар билим берүү уюму тарабынан ушул мамлекеттик билим берүү уюмунун камкорчулук кеңеши менен макулдашуу боюнча сарпталат.

**25-берене. Мектептен тышкаркы билим берүү**

1. Мектептен тышкаркы билим берүү балдардын жана өспүрүмдөрдүн ар кандай таламдары менен муктаждыктарын толук канааттандыруу, бош убакыттарын жана эс алуусун уюштуруу, ден соолугун чыңдоо, кесиптик багыт берүү, инсанды адеп-ахлактык жана интеллектуалдык жактан жетилтүү максатында маданий-эстетикалык, табигый-илимий, экологиялык-натуралисттик, техникалык, спорттук жана башка багыттардагы мектептен тышкаркы билим берүүчү уюмдар тармагы аркылуу жүзөгө ашырылат.

2. Мамлекеттик мектептен тышкаркы билим берүү уюмдарын каржылоону мамлекет камсыз кылат.

5-Глава

Кесиптик башталгыч билим берүү

**26-берене. Кесиптик башталгыч билим берүү**

1. Кесиптик башталгыч билим берүү квалификациялуу эмгектин кызматкерлерин даярдоону, квалификациясын жогорулатууну жана кайра даярдоону камтыйт.

2. Кесиптик башталгыч билим берүү программалары боюнча окууга жалпы негизги же орто жалпы билими бар адамдар кабыл алынат. Квалификациялуу эмгектин кызматкерлерин даярдоо жалпы жана кесиптик билим берүүнүн бирдиктүү интеграцияланган программасы боюнча квалификациялардын улуттук тутумуна ылайык жүргүзүлөт.

3. Зарыл болгон учурларда жалпы негизги билими жок адамдардын кесипке ээ болушу үчүн шарттар түзүлөт.

4. Кесиптик башталгыч билим берүү программалары башталгыч, орто жана жогорку кесиптик билим берүү уюмдарында ишке ашырылат.

5. Кесиптик башталгыч билим берүү программасы боюнча окууну бүтүргөн адамга кесиби боюнча квалификация ыйгарылат.

**27-берене. Кесиптик башталгыч билим берүүнүн мазмуну**

1. Кесиби боюнча окутуунун мазмуну мамлекеттик билим берүү стандартынын негизинде кесиптик башталгыч билим берүү уюму тарабынан иш берүүчүлөрдүн бирикмелери менен биргеликте аныкталат.

2. Кесиптик башталгыч билим берүү программалары теориялык жана өндүрүштүк окутууну, өндүрүштүк тажрыйбаны, окуучулар менен тарбия ишин жүргүзүүнү камтыйт.

3. Кесиптик башталгыч билим берүүчү уюмдарында окуучулардын өндүрүштүк тажрыйба алуусу ар түрдүү уюштуруу-укуктук формадагы жана менчик формаларындагы уюмдарда эки тараптуу тике келишимдердин негизинде жүргүзүлөт.

28-берене. Кесиптик башталгыч билим берүү программалары

1. Кесиптик башталгыч билим берүүчү уюмдарында төмөндөгүдөй негизги билим берүү программалары жүзөгө ашырылат:

1. тиешелүү жаттардагы иш берүүчүлөрдүн бирикмелери менен макулдашылган, окутуу мөөнөтү 2-3 жылдан кем болбогон негизги жалпы билим берүүнүн базасында жалпы орто жана кесиптик башталгыч билим берүүнүн интеграцияланган программасы.

**29-берене. Кесиптик башталгыч билим берүүнүн баскычтуу тутуму**

1. Кесиптик башталгыч билим берүүнүн окуу программалары баскычтар боюнча түзүлүшү мүмкүн.

2. Ар бир баскычты аяктагандан кийин бүтүрүү экзамени каралып, аны тапшырган окуучуларга мамлекеттик үлгүдөгү документ берилет жана ал ар бир баскычтагы алган адистиги боюнча иштөөгө укук берет.

3. Каалоосу боюнча окуучулар окуусун кийинки баскычта уланта алышат.

4. Ар бир кийинки окуу баскычында окуучулар атайын билимге, мүмкүн болушунча адистиктердин алда канча кеңири чөйрөсү боюнча жөндөмгө жана ыкмаларга ээ болушат.

5. Баскычтар боюнча окуу мөөнөтүн кыскартууга жол берилет.

**30-берене. Кызматкерлерди кесипке окутуу**

Ишке жалдоочу тийиштүү лицензиясы болгон учурда өзүнүн кызматкерлерин тикеден-тике уюмдун өзүнөн же келишимдик негизде кесиптик башталгыч билим берүүчү уюмдарынан кесипке окутууну жана даярдоону жүзөгө ашырууга укуктуу.

**6-Глава**

**Кесиптик орто билим берүү**

**31-берене. Кесиптик орто билим берүү**

1. Кесиптик орто билим берүү жалпы негизги, орто жалпы жана кесиптик башталгыч билим берүү базасында ортоңку звенодогу адистерди даярдоону жана кайра даярдоону көздөйт. Тиешелүү профилдеги кесиптик башталгыч билими бар адамдар тездетилген программалар боюнча ортто кесиптик билим алышы мүмкүн.

2. Кесиптик орто билим берүү программасы боюнча окуусун ийгиликтүү бүтүргөн адамдарга квалификациялардын улуттук тутумуна ылайык тиешелүү адистик боюнча квалификация ыйгарылат.

3. Кесиптик орто билим берүү программалары кесиптик орто жана кесиптик жогорку билим берүүчү билим берүү уюмдарында ишке ашырылат.

**32-берене. Кесиптик орто билим берүү уюмдардын билим берүү ишмердүүлүгү (мындан ары-коббу)**

1.Кесиптик орто билим берүүнүн негизги кесиптик билим берүү программалары күндүзгү, күндүзгү-сырттан (кечки), сырттан, экстернат, электрондук жана дуалдык окуу формаларында ишке ашырылат. Коббу экстернат катарында окуу жөнүндөгү жобо билим берүү жана илим жагындагы ыйгарым укуктуу мамлекеттик органы тарабынан бекитилет.

2. Коббуда кесиптик орто билим берүү программалары боюнча окутуунун мөөнөтү Кыргыз Республикасынын Министрлер Кабинетинин токтому менен бекитилген ченем мөөнөттөрүнө ылайык белгиленет. Өтө зарыл өзгөчө учурларда кесиптик орто билим берүүнүн конкреттүү кесиптик орто билим берүү программалары боюнча окутуунун мөөнөтү окутуунун ченемдик мөөнөттөрүнө салыштыруу боюнча өзгөртүлөт.

**7-Глава**

**Кесиптик жогорку билим берүү**

**33-берене. Кесиптик жогорку билим берүү**

1. Кесиптик жогорку билим берүү орто жалпы, кесиптик орто жана кесиптик жогорку билим берүү базасында инсандын билимин тереңдетүүдөгү жана кеңейтүүдөгү муктаждыктарын канааттандыруу максатында квалификациялардын улуттук тутумуна ылайык бакалаврларды, адистерди жана магистрлерди даярдоону жана кайра даярдоону камтыйт.

2. Кесиптик жогорку билим берүү программалары кесиптик жогорку билим берүүчү билим берүү уюмдарында (жогорку окуу жайларда) ишке ашырылат.

3. Тиешелүү багыттагы кесиптик орто билими бар адамдар тездетилген программалар боюнча кесиптик жогорку билим алышы мүмкүн.

4. Кесиптик жогорку билими бар адамдар тездетилген программа боюнча кийинки кесиптик жогорку билим алышы мүмкүн.

5. Кесиптик жогорку билим берүү багыттарынын жана адистиктеринин тизмеси, программаларды өздөштүрүүнүн ченемдик мөөнөттөрү, аларды ишке ашыруу тартиби мамлекеттик билим берүү стандарттары менен аныкталат.

6. Окуу процессин уюштурууну жана билим берүүнүн мазмунун өркүндөтүү боюнча эксперимент жүргүзүү, дүйнөлүк практиканы эске алуу менен бирге адистерди даярдоо үчүн кесиптик билим берүү программаларына инвариантүүлүктү киргизүү максатында, билим берүү жана илим жагындагы ыйгарым укуктуу мамлекеттик органы билим берүүнүн мамлекеттик стандарттарынын талаптарынан

тышкары окуу жайларына жеке кесиптик билим берүү программаларын бекитип бере алат, мындай учурда алар мамлекеттик стандарттардын беделине (статусуна) жана аларды аткарган окуу жайы билим жөнүндөгү мамлекеттик үлгүдө документ берүүгө укуктуу болот.

7. Кесиптик жогорку билим алууга орто жалпы билими жөнүндө аттестаттын, кесиптик орто билими тууралу дипломдун же кесиптик жогорку билими жөнүндө дипломдун (экинчи, үчүнчү, ошондой эле жогорку билим алганда) болушу мүмкүнчүлүк берет.

8. Жогорку окуу жайлары ден соолугунун мүмкүнчүлүктөрү чектелүү студенттер үчүн окуу куралдарына аларды электрондук форматта, аудио алып жүрүүчүлөрдө же Брайлдын рельефтик-чекиттик ариптери менен чыгарылган окуу китептерин берүү жолу менен жеткиликтүүлүктү түзүүгө милдеттүү.

**34-берене. Кыргыз Республикасынын жогорку кесиптик билим берүү уюмдары**

1. Жогорку окуу жайларынын түрлөрү:

1. Изилдөө университети;
2. Университет;
3. Академия;
4. Институт;
5. Адистештирилген жогорку билим берүү уюму (консерватория, жогорку аскер мектеби ж.б.);
6. Жогорку колледж.

билим берүү жана илим жагындагы ыйгарым укуктуу мамлекеттик органы жогорку окуу жайларынын түрлөрүн аныктоонун критерийлерин бекитет. Жогорку окуу жайынын бир түрүнөн экинчи түрүнө өтүүдө билим берүү жана илим жаатындагы ыйгарым укуктуу мамлекеттик органдын макулдугун алуу керек

**35-берене. Жождон кийинки кесиптик билим берүү**

1. Жождон кийинки кесиптик билим берүү илимдин кандидаты жана доктору, философия доктору (PhD)/тармак боюнча доктор деген окумуштуулук даражалары бар илимий жана илимий-педагогикалык кадрларды даярдоо программаларын ишке ашырууну көздөйт.

2. Илимий жана илимий-педагогикалык кадрларды даярдоо, эреже катары, кесиптик жогорку билим берүү уюмдарында жана илимий мекемелерде түзүлүүчү изденип алуу, аспирантура, адъюнктура жана докторантура, докторантура жана базалык докторантура (PhD/тармак боюнча) аркылуу жүзөгө ашырылат.

3. Илимдин кандидаты жана илимдин доктору деген окумуштуулук даражалар мамлекеттик аттестациялоо органы тарабынан эл алдында диссертациясын жактап чыгуунун натыйжасы боюнча кабыл алынган диссертациялык кеңештин расмий өтүнмөсүнүн негизинде ыйгарылат. Философия доктору (PhD)/тармак боюнча доктор квалификациясы Кыргыз Республикасынын Министрлер кабинети тарабынан белгиленген тартипте ыйгарылат.

4. Улук илимий кызматкердин, доценттин, профессордун окумуштуулук наамдары мамлекеттик аттестациялоо органы тарабынан окумуштуулук наам берүү сунушу жөнүндө жогорку окуу жайдын (илим-изилдөө институтунун) окумуштуулар кеңешинин (илимий-техникалык) чечиминин негизинде ыйгарылат.

5. Жождон кийинки кесиптик билим берүүнү уюштуруунун тартиби Кыргыз Республикасынын мыйзамдары менен аныкталат.

**8-Глава**

**Кошумча кесиптик билим берүү**

**36-берене. Эрезеге жеткендерге кошумча билим берүү**

1. Эрезеге жеткендерге кошумча билим берүү (анын ичинде кайра даярдоо жана кадрлардын квалификациясын жогорулатуу) билим берүү уюмдарынын ар кандай түрлөрүнүн жана типтеринин тутуму аркылуу квалификациялардын улуттук тутумуна ылайык жүзөгө ашырылат.

2. Эрезеге жеткендерге кошумча билим берүүнүн негизги милдети инсандын өз билимин өзү өркүндөтүү, өз мүмкүнчүлүктөрүн ишке ашыруу жана квалификациясын алмаштыруу муктаждыгын толугураак канааттандыруу болуп саналат.

**37-берене. Кесиптик кошумча билим берүүнү уюштуруу**

1.Кесиптик кошумча билим берүүчү ар түрдүү багыттагы программаны ишке ашыруучу билим берүү уюмдары - кесиптик кошумча билим берүүчү уюмдар болуп эсептелет, алар мамлекеттик жана мамлекеттик эмес уюмдардан болууга мүмкүн

2.Кошумча кесиптик билим берүү программаларды ишке ашыруу деӊгелине жараша билим бреүү уюмдар төмөнкүлөргө бөлүнөт:.

1. 1)кесиптик кошумча жогорку билим берүүчү уюм
2. 2)кесиптик кошумча орто билим берүүчү уюм;
3. 3)кесиптик кошумча баштапкы билим берүүчү уюм.

3.Кесиптик кошумча билим берүүчү уюмдар:

1. квалификация менен кесиптик кайра даярдоону жогорулатуу академиялары;
2. квалификация менен кесиптик кайра даярдоону жогорулатуу институттары;
3. квалификация менен кесиптик кайра даярдоону жогорулатуунун тармактык (ведомстволук) борборлору;
4. квалификация менен кесиптик кайра даярдоону жогорулатуунун окуу борборлору (кызматчыларды өндүрүштө окутуунун окуу борборлору);
5. квалификацияны жогорулатуу кустары (техникалык жактан окутуу мектептери);
6. 6)кесиптик кошумча билим берүүнүн программаларын ишке ашыруучу башка билим берүүчү уюмдардын түрлөрү болушу мүмкүн.

4.Кесиптик кошумча билим берүү программаларын, ошондой эле негизги кесиптик билим берүү программаларын жүзөгө ашырып жатышкан билим берүү уюмдарынын структуралык бөлүмдөрү (институттар, факультеттер, борборлор, бөлүмдөр, курстар ж.б.) тарабынан ишке ашырылышы мүмкүн

5.Мамлекеттик башкаруу органдары менен уюмдары (мекемелери) өздөрүнүн уюштуруучулук-укуктук формасына карабастан, адистердин өз алдынча курстарын (мектептерди, борборлорду ж.б.), квалификациясын жогорулатуу жана кесиптик кайра даярдоо уюмдарын түзүү укугуна ээлик кылат жана ал жөнүндө билим берүү жана илим жагындагы ыйгарым укуктуу мамлекеттик органына билдирүүгө милдеттүү.

6.Кесиптик кошумча билим берүүнү уюштурууга жарандарды кабыл алуунун тартиби ошол уюмдар тарабынан белгиленип, алардын түзүчүлөрү менен макулдашылат жана уставдарында бекемделет.

**38-берене. Кошумча кесиптик билим берүү программалары**

1.Кесиптик кошумча билим берүү программалары менен буюртмачылардын керектөө талаптары эске алуу менен билим берүү уюмдары тарабынан иштелип, бекитилип, жана ишке ашырылат.

2.Кесиптик кошумча билим берүү программаларынын мазмуну, аларды өздөштүрү формалары жана окуунун узактыгы кошумча кесиптик билим берүүнүн мазмунуна коюлучу талаптарды эсепке алуу менен билим берүү уюмдар тарабынан аныкталат.

**39-берене. Билими жөнүндө документтер**

1. Мектепке чейинки жана кошумча билим берүүдөн тышкаркы, лицензиялоодон жана андан кийин аккредитациялоодон өткөн билим берүү уюмдары жалпы негизги билим берүү жана (же) кесиптик негизги билим берүү программаларын толук өздөштүргөн жана мамлекеттик жыйынтыктоочу аттестациядан өткөн бүтүрүүчүлөргө (ар бир билим берүү уюмуна бирден ашпаган) билими (жана) же квалификациясы жөнүндө мамлекеттик үлгүдөгү тийиштүү документ беришет. Мамлекеттик жалпы билим берүү уюмдары, негизги билим берүү программаларын толук өздөштүргөн жана мамлекеттик жыйынтыктоочу аттестациядан өткөн бүтүрүүчүлөргө, билими жөнүндө мамлекеттик үлгүдөгү тийиштүү документ беришет.

2. Окуп жаткандар жогорку окуу жайынын филиалын же башка өз алдынча түзүмдүк бөлүмүн (юридикалык жакты) окуп бүтүрүшкөндө, билими жөнүндөгү документине ошол филиалдын же түзүмдүк бөлүмдүн жайгашкан жери көрсөтүлүү менен маалымат жазылат.

3. Тийиштүү билим деңгээли жана квалификациясы жөнүндө мамлекеттик үлгүдөгү документ билим берүүнүн андан кийинки программаларынын деңгээли боюнча окууну улантуунун зарыл шарты болуп саналат.

4. Кесиптик башталгыч, кесиптик орто, кесиптик жогорку билими жана (же) квалификациясы жөнүндөгү мамлекеттик үлгүдөгү документтерде жана жождон кийинки кесиптик билими тууралу документтерде көрсөтүлгөн окумуштуулук даражалар менен наамдар алардын ээлерине алган даярдыгына жараша кесиптик ишти жүргүзүүгө, анын ичинде белгиленген тартипте тийиштүү билим деңгээлине жараша милдеттүү квалификациялык талаптар кызмат орунун ээлөөгө укук берет.

5. Квалификациялардын улуттук тутумунун алкактарында квалификацияларды ыйгаруу жана таануу тууралуу күбөлөндүрүүчү документтер мамлекеттик органдарда же кандай гана болбосун уюмда кесиптик иштин белгилүү бир түрүн жүзөгө ашырууга укук берүүчү документтер болуп саналат.

6. Билим берүү уюму окуп жаткандардын билим берүү программаларын өздөштүрүүнүн натыйжаларын жекече эсепке алууну, ошондой эле Кыргыз Республикасынын билим берүүсүн мамлекеттик башкаруу борбордук органы белгилеген тартипте кагаз жүзүндө жана (же) электрондук жазуу түрүндө анын натыйжалары жөнүндөгү маалыматтарды архивге сактоону жүзөгө ашырат.

7. Билими жөнүндө мамлекеттик үлгүдөгү документтер так отчеттуулуктун документтери болуп саналат, аларды даярдоо, сактоо жана берүү Кыргыз Республикасынын жекелештирилген документтеринин Мамлекеттик тизмегин жүргүзүүгө жана тейлөөгө жооптуу мамлекеттик органга таандык болуп эсептелет.

8.Билими жөнүндө документтердин үлгүсүн жана тизмесин билим берүү жана илим жагындагы ыйгарым укуктуу мамлекеттик орган тарабынан иштелип жана бекитилет.

**9-Глава**

**Билим берүү тутумундагы окуп жаткандардын (тарбиялыначуулардын), педагогдордун жана ата-энелердин укуктары менен милдеттери**

**40-берене. Окуп жаткандардын укуктары менен милдеттери**

1. Ар кандай типтеги жана түрдөгү билим берүү уюмдарында окуп жаткандардын укуктары менен милдеттери ушул Мыйзам жана билим берүү уюмдары жөнүндө жоболор менен аныкталат.

2. Кайсы типтеги жана түрдөгү билим берүү уюмдарында болбосун окуп жаткандар окутуунун кайсы гана этабында болбосун (кесиптик жогорку билим берүүчү окуунун биринчи жылынан кийин) билим берүү уюмун, билим алуунун формасын, белгилүү бир мамлекеттик билим берүү стандарттарына ылайык билим алууну, ошол стандарттардын алкагында жекече билим берүү кызматтарын тандап алууга, өздөрүнүн адамдык аброюнун урматталышына, өз көз караштарын жана ынанымдарын эркин билдирүүгө укуктуу.

3. Билим берүү программасын толук көлөмдө ишке ашыруу үчүн дистанциялык билим берүү технологиясын колдонушкан билим берүү уюмунда окуп жаткандар билим алуунун бардык укуктары менен милдеттерине, ал эми аны бүтүргөндө ошол билим берүү уюмунун билим жөнүндө документин алуу укугуна ээ.

4. Кыргыз Республикасынын Министрлер Кабинети тарабынан аныкталуучу учурларды кошпогондо, аккредиттелбеген билим берүү уюмдарында жекече билим берүү жана өз алдынча билим алуу түрүндө билим алган жарандар экстернат түрүндө аттестациядан өтүүгө укуктуу.

5.Кыргыз Республикасынын орто кесиптик жана жогорку окуу жайларына мамлекеттик бюджеттин эсебинен студенттерди кабыл алуу 2020-жылдагы кабыл алуу планынан төмөн болбогон деңгээлде сакталат.

6. Лицензиясы же мамлекеттик аккредитациясы бар башталгыч, орто жана жогорку кестиптик билим берүү уюмдарынын студенттери анык аскердик кызмат өтөөгө чакырылуу мөөнөтүн узартуу укугуна ээ.

7. Окуп жаткандар мамлекеттик билим берүү стандарттарынын талаптарынын деңгээлинде билим берүү программаларын өздөштүрүүгө, билим берүү уюмунун ички тартип эрежелерин сактоого, улуттук каада-салттарды урматтоого, билим берүү уюмуна келтирилген зыян үчүн Кыргыз Республикасынын мыйзамдары менен белгиленген тартипте юридикалык жоопкерчилик тартууга милдеттүү.

8. Жаш адистерди бөлүштүрүүнүн жана пайдалануунун тартиби Кыргыз Республикасынын Министрлер кабинети тарабынан аныкталат.

**41-берене. Мектепке чейинки билим берүү чөйрөсүндө баланын укуктары**

Бала мамлекет тарабынан кепилдик берилген төмөндөгүдөй укуктарга ээ:

1. мектепке чейинки билим алууга;
2. баланы багуунун, окутуунун, тарбиялоонун, өстүрүүнүн жана кароонун анын ден соолугунун шарттарынын коопсуз болушуна;
3. анын ден соолугуна, моралдык жана руханий жактан өсүүсүнө зыян келтирүүчү маалыматтан, пропагандадан жана үгүттөн корголууга;
4. мамлекеттик жана муниципалдык мектепке чейинки билим берүү уюмунда акысыз медициналык тейленүүгө;
5. эксплуатациялоонун ар кандай формасынан жана баланын ден соолугуна залал келтирүүчү аракеттерден, ошондой эле дене-күч жана психологиялык жактан зордук-зомбулукка учуроодон, ар-намысын басынтуудан корголууга.

**42-берене. Ата-энелердин (мыйзамдуу өкүлдөрдүн) укуктары менен милдеттери**

1. Жаш балдардын ата-энелери (мыйзамдуу өкүлдөрү) төмөндөгүлөргө укуктуу:

1. окутуунун формасын, билим берүү уюмдарынын тибин жана түрүн тандап алууга, ошондой эле балага үй-бүлөдө билим берүүгө (өзгөчөлөнгөн, бөтөнчө жагдайларда);
2. окутуу, тарбиялоо, өнүктүрүү жана бала багуу үчүн тиешелүү билим берүү органдарына кайрылууга;
3. баланы окутуунун кайсы гана этабында болбосун окуусун улантуу үчүн билим берүү уюмдарына жиберүүгө;
4. мамлекеттик билим берүү стандарттарынын алкагында окуп жаткандардан билим алуу укугун сактоону талап кылууга.

2. Ата-энелер (мыйзамдуу өкүлдөр) өзгөчө учурларда үй-бүлөдө балага жалпы башталгыч, жалпы негизги жана орто жалпы билим берүүгө укуктуу. Үй-бүлөдө билим алган бала аттестациядан жакшы өткөндө окутуунун кайсы гана баскычында болбосун ата-энелеринин (мыйзамдуу өкүлдөрүнүн) чечими боюнча билим алуусун билим берүү уюмунда улантууга укуктуу.

3. Ата-энелер (мыйзамдуу өкүлдөр) төмөнкүлөргө милдеттүү:

1. негизги билим алууда балдардын жашоосу, окуусу жана алардын шыгын өөрчүтүү үчүн талаптагыдай шарттарды түзүүгө, алардын дене-боюнун жана психикалык саламаттыгына дайыма кам көрүүгө;
2. баланын ар намысын ызаттоого, эмгекти сүйүүгө, мээримдүүлүк жана боорукердик сезимдерин ойготууга, үй-бүлөгө, жашы боюнча улууларга, мамлекеттик жана эне тилге, элдик үрп-адаттарга, салттарга ызаттоо менен мамиле жасоого тарбиялоого;
3. элдин улуттук, тарыхый, маданий баалуулуктарын урматтоого, тарыхый-маданий мурастарга жана айлана чөйрөгө аяр мамиле жасоого, Ата мекенди сүйүүгө тарбиялоого;
4. жалпы билим берүү уюму менен үзгүлтүксүз кызматташууну (ата-энелер чогулуштарына катышуу, мугалимдердин баланы окутуу жана тарбиялоо боюнча педагогдордун сунуштамаларын аткаруу) колдоого;
5. ата-энелер (мыйзамдуу өкүлдөр) билим берүү уюмунун аймагынан сырткары, окуудан тышкары убакта болгон балдардын саламаттыгы жана өмүрү үчүн толук жоопкерчилик тартышат;
6. билим берүү уюмунун өнүгүүсүнө катышууга;

4. Ата-энелер (мыйзамдуу өкүлдөр) баланын жалпы негизги билим алышы боюнча милдеттерин аткарбагандыгы үчүн Кыргыз Республикасынын мыйзамдарына ылайык администрациялык жоопкерчилик тартышат.

**10-Глава**

**Окуп жаткандар (тарбиялыначуулар) жана билим берүү тутумунун кызматкерлерин социалдык жактан коргоо**

**43-берене. Окуп жаткандарды социалдык жактан коргоо**

1. Мамлекет Кыргыз Республикасынын Министрлер Кабинети тарабынан белгиленген тартипте окуп жаткандарга окуу үчүн шарт түзөт, окуй турган жайлар, жабдуу, жатакана, жөлөкпул, материалдык жардам, тамак-ашка жана транспортто жүрүүгө жеңилдиктер, медициналык жактан тейлөө жана ден соолукту чыңдоо, окуу китептери менен (республикалык жана жергиликтүү бюджеттердин каражаттарынын эсебинен студенттерге, окуп жаткандарга Кыргыз Республикасынын Министрлер кабинети тарабынан аныкталган тартипте жана өлчөмдөрдө стипендиялар төлөнөт) камсыз кылат.

2. Кесиптик башталгыч, кесиптик орто, кесиптик жогорку билим берүү жана жогорку окуу жайынан кийинки кесиптик билим берүү уюмдарында окуп жаткан студенттерди социалдык жактан колдоо үчүн социалдык билим берүү кредиттери берилиши мүмкүн.

3. Социалдык билим берүү кредиттери кредиттин негизги суммасын төлөй баштоону окуу аяктаганга чейин мөөнөтүн жылдыруу менен Кыргыз Республикасынын Улуттук банкынын эсептик коюмунан жогору эмес пайыздык коюм менен жүзөгө ашырылат.

4. Кыргыз Республикасынын Министрлер Кабинетинен берилген социалдык билим берүү кредиттери боюнча Кыргыз Республикасынын Улуттук банкынын эсептик коюму менен коммерциялык банктардын пайыздык коюмдарынын ортосундагы айырма түрүндөгү чыгашаларды субсидиялайт.

5. Социалдык билим берүү кредиттеринин шарттары, өлчөмдөрү, берүүнүн тартиби жана артыкчылыктуу багыттары жөнүндө жобо Кыргыз Республикасынын Министрлер кабинети тарабынан иштелип чыгат жана бекитилет.күчүн жоготту.

6. Жогорку кесиптик билим берүү алкагында сырттан окуу формасын, дистанциялык билим берүү технологияларын пайдаланган билим берүү уюмдарында окугандар Кыргыз Республикасынын эмгек жөнүндө мыйзамдарында белгиленген тартипте берилүүчү кошумча жеңилдиктерге укуктуу.

7. Олимпиадалык оюндардын, дүйнөлүк чемпионаттардын чемпиондору жана байге ээлери жана Азия оюндарынын чемпиондору дене тарбия жана спорт жаатындагы адистик жана даярдоонун багыттары боюнча (бакалавриат, магистратура) окуу үчүн мамлекеттик жана муниципалдык орто кесиптик жана жогорку кесиптик билим берүү уюмдарына кирүү сынагысыз (экзамендерсиз, тестирлөөсүз жана аңгемелешүүсүз) кабыл алынат.

8. "Кыргыз Республикасынын спорт чебери", "Кыргыз Республикасынын эл аралык класстагы спорт чебери" спорттук наамы бар спортсмендер мамлекеттик жана муниципалдык билим берүүнүн кесиптик жогорку билим берүү уюмдарына тапшырууда артыкчылык укугунан пайдаланат. "Спорттун чеберлигине талапкер" спорттук разряды, "Кыргыз Республикасынын спорт чебери", "Кыргыз Республикасынын эл аралык класстагы спорт чебери" спорттук наамы бар спортсмендер мамлекеттик жана муниципалдык билим берүүнүн кесиптик орто билим берүү уюмдарына тапшырууда артыкчылык укугунан пайдаланышат.

9. Жетим балдарга жана ата-эне (мыйзамдуу өкүлдөрү) көзөмөлдүгүнөн камкордугунан өксүп калган балдарга билим берүү, алардын жашы жетилгенге чейин мамлекеттик камсыз кылуу негизинде жүзөгө ашырылат.

10. Окуп жаткандарды окуу сабактарынан жана окуу процессинен алагды кылууга Кыргыз Республикасынын билим берүүсүнүн мамлекеттик башкаруу борбордук органынын уруксаты менен жол берилет. Окуу процессин бузууга күнөөлүү болгон (тике же кыйыр) адамдар окуп жаткандарга келтирилген моралдык жана материалдык зыяндын ордун толтуруп беришет.дагы башка булактар.

**44-берене. Балдардын жана окуучу жаштардын саламаттыгын сактоо**

1.Билим берүү уюмдары жана жергиликтүү өз алдынча башкаруу органдары балдардын жана окуучу жаштардын саламаттыгын сактоого жана чыңдоого кепилдик берүүчү шарттарды түзөт.

2.Окуу-эмгек жүктөмү, окуучулардын окуу режими, анын ичинде дене тарбиясы билим берүү уюму тарабынан Кыргыз Республикасынын билим берүүсүн мамлекеттик башкаруу органдарынын сунуштарынын негизинде саламаттык сактоо жаатындагы Кыргыз Республикасынын мамлекеттик органдары менен макулдашуу боюнча аныкталат.

3.Узак дарыланууга муктаж болгон балдар үчүн Кыргыз Республикасынын Министрлер кабинетинин жана жергиликтүү өз алдынча башкаруу органдары ден соолукту чыңдоо мекемелеринде окутуу шартын түзөт. Окуу сабактары ошондой эле үйдө, дарылоо мекемесинде жүргүзүлөт.

**45-берене. Мектепке чейинки курактагы балдарды социалдык жактан коргоо**

1. Мамлекет мектепке чейинки курактагы балдарды, жетим балдарды жана ата-энесинин камкордугунан ажыраган, ден соолугунун мүмкүнчүлүктөрү чектелген балдарды, ошондой эле аз камсыз болгон үй-бүлөнүн балдарын социалдык жактан коргоону жана колдоону камсыз кылат.

2. Жетим балдарга жана ата-энесинин камкордугунан ажыраган балдарга туугандык мамилелерин сактоо, мамлекеттик, муниципалдык, жеке менчик жана башка формадагы мектепке чейинки уюмдарда акысыз багуу укугуна, ошондой эле алардын жеке, мүлктүк укуктарын коргоого Кыргыз Республикасынын мыйзамдарына ылайык кепилдик берилет.

3. Ден соолугунун мүмкүнчүлүктөрү чектелген балдарга ийкемдүү иш режими бар мамлекеттик жана муниципалдык мектепке чейинки билим берүү уюмдарына баруу жана аларда мамлекеттин эсебинен багуу жана билим берүү укугуна кепилдик берилет.

4. Ден соолугунун мүмкүнчүлүктөрү чектелген балдар Кыргыз Республикасынын Өкмөтү тарабынан белгиленген тартипте багууда, окутууда жана өстүрүүдө өздөрүнүн муктаждыктарын канааттандыруу үчүн зарыл каражаттар жана социалдык кызмат көрсөтүүлөр менен камсыз кылынат.

5. Мектепке чейинки билим берүү уюмунун тарбиялануучуларын ата-энелеринин (мыйзамдуу өкүлдөрүнүн) макулдугусуз Мектепке чейин билим берүүнүн мамстандартында каралбаган тест жүргүзүүгө жана изилдөөлөрдүн ар кандай түрүн жүргүзүүгө жол берилбейт.

6. Жалпы билим берүүчү уюмга кирген учурда мектепке чейинки курактагы балдарды тесттен өткөрүүгө жол берилбейт.

**46-берене. Билим берүү тутумунун кызматкерлерин социалдык жактан коргоо**

1. Билим берүү уюмунун кызматкерлерине эмгек акы жана кызматтык маяна алардын эмгек келишиминде (контрактта) каралган иш-милдеттерин жана жумуштарды аткарганы үчүн төлөнүп берилет. Кызматкер аткарган башка жумуштар менен милдеттерге, Кыргыз Республикасынын мыйзамдарында каралгандан башка учурларда жумуштун көлөмүнө жараша кошумча келишим боюнча төлөнөт.

2. Мамлекеттик жана муниципалдык билим берүү уюмдарынын кызматкерлерине эмгек акы төлөөнүн шарттары Кыргыз Республикасынын Министрлер кабинети тарабынан аныкталат.

3. Билим берүү уюмдары өздөрүнүн тескөөсүндөгү каражаттарынын чегинде эмгекке акы төлөөдө, анын ичинде атайын каражаттар, илимий изилдөөлөрдү жүргүзгөндөргө жана илимий-педагогикалык кадрларды даярдагандарга кызматтык (тарифтик) маянага дифференциацияланган үстөктөрдү өз алдынча кое алат, ошондой эле көзөмөлчүлүк кеӊештин макулдугу менен окуу, усулдук жанан илимий адабияттар үчүн каражаттарды бөлөт.

4. Билим берүү кызматкерлерине төмөндөгүдөй кошумча акы белгиленет:

1. илимдин доктору же кандидаты, философия доктору (PhD)/тармак боюнча доктор окумуштуулук даражасы үчүн - Кыргыз Республикасынын мыйзамдарына ылайык;
2. педагогдук иш стажы үчүн - Кыргыз Республикасынын мыйзамдарына ылайык;

Жергиликтүү өз алдынча башкаруу органдары билим берүү уюмдарындагы жумушчуларга сый акы, кошумча акы төлөө жана үстөктөрдүн башка түрлөрүн белгилегенге укукту.

5. Айыл жерлеринде жайгашкан билим берүү уюмдарында иштегендиги үчүн педагогикалык кызматкерлерге кошумча акы төлөө Кыргыз Республикасынын Министрлер Кабинети тарабынан аныкталган тартипте белгиленет.

6. Айыл мектептерине иштегени келген жаш адистерге жергиликтүү бюджеттин каражаттарынын эсебинен чарбачылыгын жүргүзүү үчүн кызматтык маянанын он эсе өлчөмүндө бир жолку жөлөкпул берилет. Жергиликтүү өз алдынча башкаруу органдары кошумчалардын, кошумча акылардын башка түрлөрүн белгилөөгө жана мектепке чейинки билим берүү уюмдарынын кызматчыларын сыйлоого укуктуу.

7. Билим берүү уюмдарынын кызматкерлери жыл сайын милдеттүү түрдө мамлекеттик дарылоо-профилактикалык мекемелеринде амбулатордук медициналык акысыз кароосунан өтүшөт.

8. Мектепке чейинки билим берүү уюмдарынын педагогикалык жумушчулары бедели боюнча башталгыч билим берүүдөгү мугалимге теӊдештирилет. Айыл жерлеринде турган жана иштеген мектепке чейинки билим берүү уюмдарынын педагогикалык кызматчылары дыйкан жана фермердик чарбалардын мүчөлөрү менен бирдей негизде Кыргыз Республикасынын мыйзамдарына ылайык жер үлүшү, кыймылсыз мүлк жана башка мүлк менен камсыз кылынат.

9. Билим берүү уюмдарынын медициналык жана китепкана кызматкерлерине тийиштүү түрдө медициналык жана китепкана ишиндеги стажы үчүн, саламаттыкты сактоо жана маданият уюмдарында иштеген медициналык жана китепкана кызматкерлери үчүн белгиленген өлчөмдө жана тартипте кошумча төлөмдөр төлөнөт.

**47-берене. Окуучулардын өзгөчө контингентик социалдык жактан коргоо**

1. Мамлекет курагына, жынысына, этностук жана диний таандуулугуна, окуудагы жетишкендиктерине, социалдык-экономикалык статусуна карабастан балдарды жалпы билим берүү процессине тартуу боюнча аларды социалдык жактан коргоо саясатын жүргүзөт жана жетим балдарды, ошондой эле ден соолугунун мүмкүнчүлүктөрү чектелүү балдарды мамлекеттик камсыздоого алат.

2. Балдар үйүнүн жана жетим балдар жана ата-энелеринин камкордугусуз калган балдар үчүн жатак мектептердин тарбиялануучулары жалпы негизги билим (орто жалпы билим) алгандан кийин акысыз кесиптик башталгыч билим алуу укугуна ээ болушат.

3. Дене-боюнун же акыл-эсинин өсүшү жагынан бузулушу бар балдар үчүн аларды дарылоону, тарбиялоону жана окутууну, социалдык жактан байыр алууну жана коомго жуурулушууну камсыз кылуучу атайын топтор, класстар же уюмдар уюштурулат. Аларды ажыратуу маселеси өзүнчө чечилет.

4. Дене-бойлук же акыл-эстик өнүгүүсүндө бузулуулар бар балдар үчүн уюмдарды ачуу жана жоюу билим берүү чөйрөсүндөгү ыйгарым укуктуу орган тарабынан же ыйгарым укуктуу мамлекеттик орган менен Кыргыз Республикасынын Министрлер Кабинети аныктаган тартипте макулдашуу боюнча жергиликтүү өз алдынча башкаруу органдары тарабынан жүзөгө ашырылат.

Дене-бойлук же акыл-эстик өнүгүүсүндө бузулуулар бар балдарды билим берүү процессинде коштоону уюштуруу Кыргыз Республикасынын Министрлер кабинети тарабынан аныкталган тартипте жүзөгө ашырылат.

5. Балдарды бул уюмдарга жиберүү билим берүү тутумунун психологиялык-медициналык-педагогикалык консультацияларынын корутундусу боюнча жана ата-энелеринин (мыйзамдуу өкүлдөрүнүн) макулдугу менен, белгиленген тартипте жүргүзүлөт. Психологиялык-медициналык-педагогикалык консультациялардын иштөө тартибин Кыргыз Республикасынын Министрлер Кабинети аныктайт. Бул уюмдарга жиберилүүчү, ошондой эле мамлекеттин толук камкордугунда туруучу балдардын категориялары билим берүү жана саламаттык сактоо чөйрөсүндөгү ыйгарым укуктуу мамлекеттик органдар тарабынан аныкталат. Медициналык көрсөтүүлөр бар болгондо, дене-бойлук же акыл-эстик өнүгүүсүндө бузулуулар бар балдарды окутуу ата-энелеринин макулдугу менен, Кыргыз Республикасынын Министрлер Кабинети аныктаган тартипте, үйдө окутууну кошуп алганда жекече формада жүргүзүлөт. Оорулардын тизмеги билим берүү жана саламаттык сактоо чөйрөсүндөгү ыйгарым укуктуу мамлекеттик органдар тарабынан аныкталат.

6. Социалдык жактан коркунуч туудурган жана тарбия берүү менен окутуунун өзгөчө шарттарына муктаж болгон балдар үчүн аларды окутууну, кесиптик даярдоону жана медициналык-социалдык жактан калыбына келтирүүнү камсыз кылуучу атайын окутуу-көмөкчү уюмдары түзүлөт.

7. Балдарга социалдык коркунуч туудурган жана өзгөчө тарбия берүүгө жана окутууга муктаж болгон окуучуларды балдар уюмдарына жиберүү соттун чечими боюнча гана жүзөгө ашырылат.

8. Түзөтүү-эмгек мекемелеринде жаткан балдар үчүн ошол уюмдардын администрациясы жана билим берүү жана илим жаатындагы ыйгарым укуктуу мамлекеттик органы тарабынан жалпы негизги жана кесиптик башталгыч билим берүү, ошондой эле өз алдынча билим алуу үчүн шарттар түзүлөт.

**48-берене. Билим берүү уюмунда окуучуларды (тарбиялыначууларды) медициналык жактан тейлөө**

1. Мектепке чейинки билим берүү системасындагы балдарды жана мектеп жалпы билим берүү системасындагы окуучуларды акысыз медициналык тейлөөнү уюштуруу Кыргыз Республикасынын мыйзамдарына ылайык саламаттык сактоонун тийиштүү деңгээлдеги мамлекеттик ыйгарым укуктуу органынын мекемелери тарабынан жүзөгө ашырылат.

2. Мектепке чейинки билим берүү уюмунда балага акысыз негизде алгачкы медициналык жардам берилет, ал ушул мектепке чейинки уюмдун же тиешелүү саламаттык сактоо мекемелеринин штатына кирген медициналык кызматкерлер тарабынан Кыргыз Республикасынын Министрлер Кабинети белгилеген тартипте жүзөгө ашырылат.

3. Тиешелүү деңгээлдеги саламаттык сактоо органдары тиешелүү деңгээлдеги билим берүүнү башкаруу органдары менен бирдикте жыл сайын балдарды акысыз медициналык кароодон өткөрүүнү камсыз кылат жана мектепке чейинки билим берүү уюмдарында санитардык-гигиеналык ченемдердин сакталышын, дарылоо-алдын алуу иш-чараларынын өткөрүлүшүн контролдойт жана жоопкерчилик тартат.

**11-Глава**

**Билим берүү тутумун башкаруу**

**49-берене. Билим берүү тутумун мамлекеттик башкаруу органдары**

1.Билим берүү тутумун башкаруу Кыргыз Республикасынын Министрлер Кабинети жана Кыргыз Республикасынын билим берүүсүн мамлекеттик башкаруу борбордук жана региондук органдары, жергиликтүү өз алдынча башкаруу органдары тарабынан жүзөгө ашырылат.

2.Билим берүү тутумун мамлекеттик башкаруунун түзүмү Кыргыз Республикасынын Министрлер кабинети тарабынан ага мыйзам берген ыйгарым укуктардын чектеринде иштелип чыгат жана бекитилет.

Билим берүү тутуму менен башкаруу мамлекеттик ограндардын негизги милдеттери эесептелинет:

1. билим берүү тармагындагы мамлекеттик саясатты ишке ашыруу;
2. билим берүү тутумунда катнаштарды ченемдик укуктук жөндөлүшүн өзүнүн ыйгарым укутарынын чегинде аткаруу;
3. билим берүү уюмдардын материалдык техникалык жабдуу, окуучуларды материалдык жана финансылык камсыз кылуу мамлекеттик чендерди белгиленген тартипте иштеп чыгуу жана бекитүү;
4. Мамлекеттик билим берүү стандартка шайкеш билим берүүнүн жыйынтыктарын жана ишмердүүлүктү мониторинг жасоо;
5. билим берүүнү илимий-усулдук камсыз кылууну уюштуру, практикага илимдин жетишкендиктерин, алтынкы тажрыйбаны, жаүы педагогикалык технологиялырды кийирүү;
6. билим берүү тармагындагы мыйзамдарды жана башка ченемдик укуктук актыларды билим берүү уюмдар тарабынан аткаруусун камсыз кылуу;
7. Кыргыз Республикасынын мыйзамдарында белгиленген тартипте билим берүү тутумунда эл аралык кызматташтыкты ишке ашыруу;
8. билим берүү уюмдардын жетекчилик жана педагогикалык жумушчуларды квалификациясын жогорулатуу, кайра даярдоо жана даярдоо суроолор боюнча билим берүү кызматтарды көрсөтүү.

**50-берене. Билим берүүнү башкаруудагы мамлекеттин компетенциясы**

1. Билим берүү жаатындагы мамлекеттин компетенциясына төмөндөгүлөр кирет:

1. мамлекеттик билим берүү саясатын, билим берүүнү өнүктүрүүнүн стратегиясын түзүү жана жүзөгө ашыруу, бул чөйрөдөгү артыкчылыктарды аныктоо;
2. билим берүү жаатындагы мамилелерди жалпы мамлекеттик деңгээлде укуктук жактан жөнгө салуу;
3. мамлекеттик бюджеттин билим берүүгө жумшалуучу чыгымдар жагын ченемдик негизде түзүү, билим берүү тутумун каржылоонун тартибин аныктоо;
4. ведомстволук баш ийүүсүнө жана менчигинин түрүнө карабастан, бардык билим берүү уюмдарына жалпы окуу-илимий-усулдук жактан жетекчилик кылуу;
5. мамлекеттик каржылоо үчүн улуттук жана региондук маанидеги мамлекеттик жогорку окуу жайларынын тизмесин аныктоо;
6. билим берүү тутумун маалыматтар менен камсыз кылуу, окуу адабияттарын жана окуу куралдарын бастырууну жана чыгарууну уюштуруу;
7. окутуунун ченемдик мөөнөттөрүн билим берүүнүн деңгээлдери боюнча аныктоо;
8. билим берүү уюмдары үчүн кесиптердин жана адистиктердин тизмесин аныктоо;
9. билим берүүнүн мамлекеттик стандарттарын белгилөө;
10. билим берүүнү өнүктүрүүнүн мамлекеттик жана эл аралык программаларын иштеп чыгуу жана ишке ашыруу;
11. билим берүү жаатындагы Кыргыз Республикасынын мыйзамдарынын аткарылышын контролдоо;
12. лицензиялоо, тестирлөө, аккредитациялоо институттары аркылуу билим берүүнүн сапатына кепилдик берүү;
13. камкорчулук жана билим берүү кыймылдарына колдоо көрсөтүү жана аларды өнүктүрүү;
14. мыйзам тарабынан ага берилген ыйгарым укуктардын чектеринде кадр саясатын жүзөгө ашыруу.

**51-берене. Жергиликтүү өз алдынча башкаруу органдарынын компетенциясы**

1. Билим берүү жаатында жергиликтүү өз алдынча башкаруу органдарынын компетенциясына төмөнкүлөр кирет:

1. билим берүү уюмдарынын тармагын өнүктүрүү жана жарандардын билим алуу укугун камсыз кылуу;
2. ведомстволук караштыгы бар билим берүү уюмдарын чарбалык жактан тейлөөнү жана каржылоону жүзөгө ашыруу;
3. жетим жана ата-энесинин кароосунан калган жашы жетиле элек балдарды камкорчулукка жана көзөмөлчүлүккө алуу, алардын укуктарын коргоо, балдар үйлөрүндө, жатак мектептеринде үй-бүлөлөргө тарбиялоо же асырап алуу үчүн жайгаштыруу;
4. жаштардын кесиптик даярдык маселелерин координациялоо;;
5. мектепке чейинки жана мектеп жашындагы балдарды туруктуу эсепке алууну жүзөгө ашыруу;
6. балдарды жалпы билим берүү уюмдарына жана алардын иш жүзүндө жашаган жерлерине жеткирүүнү уюштуруу.

2. Жергиликтүү өз алдынча башкаруу органдары жергиликтүү бюджеттин каражаттарынын эсебинен белгиленген тартипте тиешелүү педагогикалык (илимий-педагогикалык) кадрлар, материалдык-техникалык база менен камсыз кылуу аркылуу билим берүү уюмдарын түзө алат.

**52-берене. Билим берүү уюмдарынын компетенциясы**

1.Билим берүү уюмдары өзүнө мыйзам тарабынан берилген ыйгарым укуктардын чектеринде кадр саясатын жүргүзүүдө, окутуунун, тарбиялоонун усулдарын тандап алууда, илимий изилдөөлөрдүн багыттарын аныктоодо, уюштуруу, кесиптик, финансылык-чарбалык жана башка маселелерде уставдын, уюмдаштыруу келишиминин, Кыргыз Республикасынын мыйзамдык жана башка ченемдик укуктук башка актыларынын чегинде өз алдынчалуулукка ээ.

2.Билим берүү уюму окуп жаткандардын маалы менен аттестациялоо тутумунун баасын, формасын, тартибин жана мезгилдүүлүгүн, билим берүү процессинин жана билим берүү технологияларынын, анын ичинде дистанциялык билим берүү технологияларынын усулдарын тандоодо өз алдынчалыкка ээ.

3.Билим берүү уюму билим берүү программаларын жарым-жартылай же толугу менен (айрым сабактарды эске албаганда) ишке ашыруу үчүн билим берүү жана илим жагындагы ыйгарым укуктуу мамлекеттик органы чектеген тартипте дистанциялык билим берүү технологияларын колдоно алат.

4.Билим берүү уюмдары юридикалык жакты же филиалды өзүнчө мүлккө ээ кылуу менен статусу бар түзүмдүк бөлүмдөрдү түзө алат. Түзүмдүк бөлүмдөр филиалдарды жана башка бөлүмдөрдү түзүүгө укуксуз.

5.Кесиптик жогорку жана кесиптик орто билим берүүчү бир билим берүү уюмунун алкагында бир адистик боюнча студенттерди окутуу, кадрларды даярдоо жана кайра даярдоо үчүн биринин ишин бири кайталаган түзүмдүк бөлүмдөрдү (институттарды, борборлорду, факультеттерди ж.б.) түзүүгө жол берилбейт

6.Билим берүү уюмунун тиби жана статусу институционалдуу аккредиттөөнүн жүрүшүндө белгиленет.

**53-берене. Билим берүү уюмдарын башкаруу**

1. Билим берүү уюмдарын башкаруу демократиялуулук, борборлоштуруудан окчундоо, өз алдынчалуулук жана өз алдынча башкаруу принциптеринде курулат.

2. Жалпы чогулуш, камкорчулук, окумуштуулар, педагогдук жана башка кеңештер же комитеттер билим берүү уюмдарын өз алдынча башкаруунун формасы болуп саналат. Өз алдынча башкаруу органдарын шайлоонун тартиби жана алардын компетенциялары, кеңеш жана билим берүү уюмунун жетекчисинин ортосундагы ыйгарым укуктарды ажырымдоо Кыргыз Республикасынын мыйзамдары жана билим берүү уюмунун уставы менен аныкталат. Билим берүү уюмуна түздөн-түз жетекчиликти ректор, директор, башчы же башка жетекчи (администратор) жүзөгө ашырат.

**54-берене. Айрым билим берүү уюмдарынын жетекчилерин дайындоо тартиби**

Республикалык бюджеттен каржылануучу мамлекеттик мектепке чейинки билим берүү уюмдарынын, мектептердин, балдардын, өспүрүмдөрдүн жана жаштардын мектептен тышкаркы, атайын жана кошумча билим берүү уюмдарынын, кесиптик башталгыч жана кесиптик орто билим берүү окуу жайларынын жетекчилери Кыргыз Республикасынын билим берүү жана илим жагындагы ыйгарым укуктуу мамлекеттик органы, ал эми жергиликтүү бюджеттен каржылануучу уюмдардыкы - билим берүүнү мамлекеттик башкаруунун региондук органы тарабынан дайындалат.

**55- берене. Орто кесиптик билим берүү уюмунун жетекчилерин дайындоо тартиби**

1. Орто кесипетик окуу жайдын иш аракетин учредитель тарабынан дайындалган түздөн-түз директор (начальник) башкарат. Директор (начальник) кеңештин төрагасы болуп эсептелет.

2. Aл окуу жайда шайлоочу өкүлдөрдөн турган кеңеш түзүлөт (мындан ары - кеңеш).

3. Кеңешке билим берүү мекемесинин директору (жетекчиси), кызматкерлердин бардык категорияларынын өкүлдөрү, студенттер, ошондой эле кызыкдар ишканалар, мекемелер жана уюмдар кирет. Коллегиянын төрагасы директор (начальник) болуп саналат. Кеңештин башка мүчөлөрү жалпы чогулуш (конференция) тарабынан шайланат. Кеңештин ыйгарым укуктарынын мөөнөтү 3 жылдан ашпашы керек. Кеңештин кезексиз шайлоосу анын мүчөлөрүнүн жарымынан кем эмесинин талабы боюнча, ошондой эле бирликтин уставында каралган башка учурларда өткөрүлөт.

**56- берене. Жогорку кесиптик билим берүү уюмунун жетекчилерин дайындоо тартиби**

1. «Улуттук» деген статусу бар мамлекеттик жогорку окуу жайларынын жетекчилери (ректор) Кыргыз Республикасынын Президенти тарабынан кызматка дайындалат жана бошотулат.

2. Ички иштер, тышкы иштер жана коргоо жаатындагы Кыргыз Республикасынын ыйгарым укуктуу мамлекеттик органдарынын адистештирилген мамлекеттик жогорку окуу жайларынын жетекчилерин кошпогондо, мамлекеттик жогорку окуу жайларынын жетекчилери билим берүү жана илим жагындагы ыйгарым укуктуу мамлекеттик орган тарабынан кызматка дайындалат жана бошотулат.

3. Мамлекеттик жогорку окуу жайларынын жетекчилери кызматка беш жылдык мөөнөткө дайындалышат. Бир эле адам мамлекеттик жогорку окуу жайдын жетекчиси болуп катары менен эки мөөнөттөн ашык дайындала албайт.

4. Мамлекеттик жогорку окуу жайдын жетекчисинин ыйгарым укуктары төмөнкү учурларда мөөнөтүнөн мурда токтотулушу мүмкүн:

1. ыктыярдуу отставкага кеткенде;
2. ушул Мыйзамда каралган тартипте демилгеленген кайра чакыртып алынууда;
3. оорусунун себеби боюнча кызматтык милдеттерин аткаруу мүмкүн болбогондо же каза болгон учурда;
4. жазык жоопкерчилигине тартылганда;
5. Кыргыз Республикасынын мыйзамдарында каралган башка негиздерде

5. Мамлекеттик жогорку окуу жайдын жетекчисин кайра чакыртып алуу мамлекеттик жогорку окуу жайдын окумуштуулар кеңешинин мүчөлөрүнүн жалпы санынын үчтөн кем эмесинин добушу менен демилгелениши мүмкүн. Мамлекеттик жогорку окуу жайдын жетекчисин кайра чакыртып алуу жөнүндө чечим жогорку окуу жайдын жамаатынын жалпы чогулушунда, жөнөкөй көпчүлүк добуш менен кабыл алынат жана Кыргыз Республикасынын Министрлер Кабинетинин төрагасы/төрайымы тарабынан бекитилет. Ыйгарым укуктарды мөөнөтүнөн мурда токтотуу жөнүндө чечимди бекитүү мамлекеттик жогорку окуу жайдын жетекчисин кызмат ордунан бошотууга алып келет.

6. Мамлекеттик жогорку окуу жайдын жетекчисинин ыйгарым укуктары мөөнөтүнөн мурда токтотулган учурда, Кыргыз Республикасынын билим берүү жана илим жагындагы ыйгарым укуктуу мамлекеттик органы мамлекеттик жогорку окуу жайдын жетекчисин шайлоону өткөргөнгө чейин мамлекеттик жогорку окуу жайдын жетекчисинин милдетин аткаруучуну дайындайт. Мамлекеттик жогорку окуу жайдын жетекчисинин милдетин аткаруучу мамлекеттик жогорку окуу жайдын жамаатына жаңы кызматкерлерди алууга укуксуз.

7. Мамлекеттик жогорку окуу жайдын жаңы жетекчисин шайлоо мурдагы жетекчи ыйгарым укуктарын мөөнөтүнөн мурда токтоткон учурдан тартып алтымыш күндөн кечиктирилбестен өткөрүлүүгө тийиш.

**57-берене. Билим берүү уюмдарынын коомдук, саясий, диний уюмдар, ассоциациялар жана союздар менен өз ара мамилеси**

1.Билим берүү тутумунда коомдук уюмдар менен бирикмелер (союздар, академиялар, кесиптик ассоциациялар, окуу-усулдук бирикмелер окуу-усулдук, окуу-техникалык жана башка кеңештер менен уюмдар) түзүлүшү мүмкүн.

2.Билим берүү уюмдарында саясий жана диний партияларды жана уюмдарды түзүүгө тыюу салынат.

3.Окуучулардын жана жумушчулардын арасында саясий жана диний пропаганданы жана агитацияны жүргүүзүгө билим берүү уюмдарында тыю салынат.

4.Иши билим берүү уюмдарынын ишинин негизги багыттарына ылайык келген коомдук уюмдар менен болгон өз ара мамилелер келишим негизинде жөнгө салынат.

**58-берене. Сапатсыз билим берүүдөн келип чыккан зыяндын ордун толтуруу**

Кыргыз Республикасынын жеке жана юридикалык жактары билим берүү уюмдары бүтүрүүчүлөрдү сапатсыз даярдаган учурда бул бүтүрүүчүлөрдү башка билим берүү уюмунда кайра даярдоого жумшалган кошумча чыгымдардын ордун толтуруу боюнча кесиптик орто жана кесиптик билим берүүчү билим берүү уюмуна доо коюуга укуктуу.

**59-берене. Билим берүү уюмдарын кайра уюштуруу жана жоюу**

1.Билим берүү уюму Кыргыз Республикасынын мыйзамдарында белгиленген тартипте кайра уюшулушу, жоюлушу мүмкүн.

2.Эгерде уюмдаштыруучу билим берүү уюмунун көрсөткүчтөрүн талап кылынган ченемдерге чейин жеткирүүгө милдеттенме алса, окуп жаткандардын укуктары менен кошо аны аткарууну ишке ашыруу менен бирдей камсыз кыла алса, билим берүү уюму башка түрдөгү билим берүү уюмуна кайра уюштурулушу мүмкүн.

3.Билим берүү уюмдарын кайра уюштуруу же жоюу, эреже катары, окуу жылынын аягында жүзөгө ашырылат. Мындай учурда уюмдаштыруучу окуп жаткандардын ата-энесинин (мыйзамдуу өкүлүнүн) макулдугу боюнча башка билим берүү уюмдарына которуу жоопкерчилигин өзүнө алат.

4.Жоюлган учурда билим берүү уюмдарынын акча каражаттары жана башка, мүлкү, милдеттенмелерди жабуу боюнча төлөмдөрдү чыгарып салуу менен Кыргыз Республикасынын мыйзамдарына жана билим берүү уюмунун уставына ылайык пайдаланылат.

**12-Глава**

**Билим берүү сапатынын тутуму**

**60-берене. Билим берүү сапатын камсыз кылуунун тутуму**

1.Билим берүү сапатын камсыз кылуунунтутуму – ички жана тышкы сапаттык камсыз кылуу аркылуу билим берүү башкаруунун системалык жана ырааттуу процесси.

2.Ички билим берүү сапатын камсыз кылуунун тутуму – окууну жыйынтыгын жана алардын чогултуунун, кайра иштетүүнүн, талдоонун, сактоонун негизинде жана билимдин сапаты жөнүндө маалыматтарды таркатуу шарттарын жакшыртууга бакыталган билим берүүнүн сапатынын башкаруу процесси.

3.Кызыктар тараптартын катышуусу менен үзгүлтүксүз, комплекстүү, жоопкерчиликтүү принциптерине сапатты камсыз кылуунун ички системаны кийирүү жана иштеп чыгууну камсыз кылууну билим берүү уюмдар милдеттүү.

4. Тышкы билим берүү сапатын камсыз кылуунун тутуму – белгиленген тартипте аккредитациялык агенттиктер менен таанылган, окуунун жыйынтыктарын же окуучунун жетишкендиктерин тышкы субъектилердин баалоосу, билим берүү жана илим жагындагы ыйгарым укуктуу мамлекеттик орган тарабынан жана башка ыйгарым укуктуу мамлекеттик органдар тарабынан жөндөлгөн, билим берүүнүн сапатынын башкаруу процесси.

5. Тышкы билим берүү сапатын камсыз кылуунун тутуму билим берүү ишмердүүлүктү лицензиялоо процедурасы, аккредитация жана билим берүү уюмдун жана программалардын рейтингин аныктоо, окуучулардын жетишкендиктерин баалоо жана билим берүү уюмдун жетекчилерин жана педагогторун аттестациялоо, квалификацияларын (сертификациялоо) балоо аркылуу ишке ашырылат.

6. Билим берүү уюмдун жана программалардын рейтингин аныктоо, окуучулардын жетишкендиктерин баалоо жана билим берүү уюмдун жетекчилерин жана педагогторун аттестациялоо, квалификацияларын (сертификациялоо) аныктоо тартибин Кыргыз Республикасынын Министрлер Кабинети белгилейт.

**61-берене. Билим берүү ишин лицензиялоо**

1.Билим берүү жана илим жагындагы ыйгарым укуктуу мамлекеттик орган билим берүү ишин лицензиялоону ишке ашырат.

2.Билим берүү уюмдар, мамлекеттик жана муниципалдык мектепке чейинки, жалпы билим берүү жана мектептен тышкары билим берүү уюмдардан башкасы, керектүү лицензия алган күндөн баштап билим берүү ишмердүүлүгүн баштайт.

3.Билим берүү формасы, билим берүү программаны өздөштүрүү мөөнөтү, окуутуда колдонгон технологиялар жана окуучунун саны лицензияда көрсөтүлөт.

4. Диний билим берүү уюмдарына (бирикмелерине) билим берүү ишин жүргүзүү укугуна лицензиялар тиешелүү конфессиянын жетекчилигинин сунуштамасы боюнча жана дин иштери боюнча ыйгарым укуктуу мамлекеттик органдын макулдугу менен берилет.

5.Лицензиялык талаптарлы аткарууну текшерүү максатында билим берүү жана илим жагындагы ыйгарым укуктуу мамлекеттик орган лицензиялык контролду жүргүзөт.

**62-берене. Билим берүү уюмдардын жана программалардын аккредитациясы**

1.Билим берүү кызмат көрсөтүүлөрүнүн сапатын ырастоо максатында билим берүү уюмдары институционалдык жана (же) программалык аккредитациялоодон өтүшөт.

2.Аккредитацияланган уюмга коюлучу минималдуу талаптар, аккредитацияны өткөрүү тартиби, ошондой эле аккредитация жыйынтыгы боюнча чечимди кабыл алуу үчүн негиз Кыргыз Республикасынын Министрлер Кабинети белгилейт.

3.Мектепке чейинки билим берүү уюмдар, жалпы билим берүү уюмдар жана кесиптик башталгыя билим берүү уюмдар аккредитацияны билим берүү жана илим жагындагы ыйгарым укуктуу мамлекеттик органынан же аккредитациялык агенттиктерден өтүшөт.

4.Кесиптик орто жана жогорку билим берүү уюмдар аккредитацияны аккредитациялык агенттиктерден гана өтүшөт.

5.Билим берүү уюмдар жана программаларды аккредитациясы аккредитациядан өтүп жаткан билим берүү уюмдун өздүк каражаттардын эсебинен өткөрүлөт, эгерде Кыргыз Республикасынын мыйзамдарында башка талаптар каралбаса.

6.Мамлекеттик жана муниципалдык мектепке чейинки жана жалпы билим берүү уюмдар бюджеттик каражаттардын эсебинен аккредитациядан өтүшөт.

7. Билим берүү уюмдарын аккредитациялоону жүзөгө ашыруучу аккредитациялык агенттиктер мамлекеттик эмес, коммерциялык эмес уюмдар түрүндө түзүлөт. Аккредитациялык агенттиктерди каржылоо артыкчылыктуу билим берүү уюмдарынан алынуучу аккредитациялык жыйымдардын жана Кыргыз Республикасынын мыйзамдарында тыюу салынбаган башка булактардын эсебинен жүзөгө ашырылат.

8. Билим берүү жана илим жаатындагы ыйгарым укуктуу мамлекеттик органында жана анын жетекчисинин төрагалыгы астында Улуттук аккредитациялык кеңеш түзүлөт.

9. Улуттук аккредитациялык кеңеш - аккредитациялык агенттиктердин ишин таануу жөнүндө маселени коллегиялуу жана ачык-айкын кароо, алардын ишмердүүлүгүн мониторингин жыйынтыктарын жана эгерде Кыргыз Республикасынын мыйзамдарына ылайык өзүнүн милдеттерин аткарбаган учурда мөөнөттөн мурда таанууну жокко чыгаруу үчүн түзүлгөн орган.

10.Улуттук аккредитациялык кеңеш 9 адамдан турат, алардын ичине Кыргыз Республикасынын Жогорку Кеңешинин өкүлү, коомдук жана кесиптик бирикмелердин, билим берүү уюмдарынын, мамлекеттик башкаруу органдарынын коомдук кеңештеринин өкүлдөрү бар мамлекеттик органдардын жетекчилери кирет.

11. Улуттук аккредитациялык кеңештин курамына аккредитациялык агенттиктердин, жалпы билим берүү уюмдардын жана билим берүү уюмдардын ассоциациялры жетекчилери кирбейт.

12.Улуттук аккредитациялык кеӊештин ишмердүүлүгүн каржылоосу артыкчылыктуу билим берүү уюмдарынан алынуучу аккредитациялык жыйымдардын жана Кыргыз Республикасынын мыйзамдарында тыюу салынбаган башка булактардын эсебинен жүзөгө ашырылат.

13. Улуттук аккредитациялык кеӊештин ишмердүүлүгүн түзүү, каржылоо жана уюштуруу тартиби, ошондой эле аккредитациялык агенттиктерди таану жана тааныбоо, мөөнөттөн мурда таанууну жок кылуу тартиби Кыргыз Республикасынын Министрлер Кабинети аныктайт.

14.Мектепке чейинки билим берүү уюмдар жана жалпы билим берүү уюмдар институционалдык аккредитацияны гана алардын арызынын негизинде менен 10 жылга өтүшөт.

15.Кесиптик башталгыч, орто жана жогорку билим берүү уюмдар институционалдык жана программалык аккредитацияны алардын арызынын негизинде 5 жылга өтүшөт.

16.Өкөрүлгөн аккредитациянын жыйынтыгы боюнча кийинки чечимдердин бири кабыл алынат:

1. кесиптик башталгыч, орто жогорку билим берүү программалар жана билим берүү уюмдар үчүн 5 жылга жана мектепке чейинки билим берүү уюмдар жана жалпы билим берүү уюмдар үчүн 10 жылга аккредитациялоо;
2. аккредитация учурнада аныкталган кемчилдиктерди жою талаптар менен 1 жылга аккредитациялоо;
3. аккредитациядан өтүп жаткан уюмдун билим берүү кызматтары белгиленген талаптарга жооп бербеген учурда аккредитация өткөрүүдөн баш тарттуу.

17. Программалык аккредитацияны өткөн билим берүү уюмдар, бүтүрүчүлөргө мамлекеттик үлгүдөгү документтерди же билим берүү уюмдардын өзүнүн чечими боюнча өздүк үлгүдөгү документтерди бергенге укугу бар.

18. Институционалдык аккредитациянын жыйынтыгы боюнча билим берүү уюмдарга тиешелүү беделдер (статустар) коюлат. Статустун түрлөрүн жана аларга талаптарды Кыргыз Республикасынын Министлер Кабинети аныктайт.

19.Институциалдык аккредитациядан баш тартуу жөнүндө чечимди кабыл алуу төмөнкүлөргө алып келет:

1. билим берүү уюмдарга коюлган статусту алып салуу;
2. программалык аккредитациянын жыйынтыгын жокко чыгаруу;
3. гранттык негизде билим берүү программаларды ишке ашырууну тыюу салуу;
4. эл аралык долбоорлорго катышууга тыюу салуу;
5. илимий багыттар боюнча мамлекеттик гранттарды алууга тыюу салуу;
6. билим берүүнү экспортго тыюу салуу;
7. мыйзамда каралган тартипте билим берүү уюмдун жетекчиси ээлеген кызмат ордуна ылайыктыгы жөнүндө маселени кароо.

**13-Глава**

**Билим берүү уюмдарында тамактанууну уюштуруу**

**63-берене. Ыйгарым укуктуу мамлекеттик органдарынын жана жергиликтүү өз алдынча башкаруу органдарынын окуучулардын тамактануусун уюштуруу боюнча ыйгарым укуктары**

1. Кыргыз Республикасынын саламаттык сактоо жаатындагы ыйгарым укуктуу мамлекеттик органы Кыргыз Республикасынын билим берүү жана илим жаатындагы ыйгарым укуктуу мамлекеттик органы менен биргеликте тамактанууну санитардык-эпидемиологиялык эрежелердин жана ченемдердин сакталышын контролдоону жүзөгө ашырат жана жоопкерчилик тартат.

Жалпы билим берүү уюмдарында окуучулардын тамактануусун каржылоо, уюштуруу, тамактануусунун коопсуздугун жана сапатын камсыз кылуу тартиби Кыргыз Республикасынын Министрлер Кабинети тарабынан бекитилет.

2. Жергиликтүү өз алдынча башкаруу органдары мүмкүнчүлүгүнө жараша жалпы билим берүү уюмдарынын окуучуларынын тамактануусун уюштуруу, ошондой эле тамак-аш рационун кеңейтүү үчүн тиешелүү шарттарды түзөт.

3. Мектеп алдындагы чарбаларды уюштуруу тартиби Кыргыз Республикасынын Министрлер Кабинети тарабынан аныкталат.

4.Тамактануунун каржылоо булактары төмөнкүлөр болуп саналат:

1. республикалык бюджет;
2. жергиликтүү бюджет;
3. Кыргыз Республикасынын мыйзамдарына каршы келбеген башка булактар;
4. жергиликтүү өз алдынча башкаруу органдары финансылык мүмкүнчүлүктөрү болгондо, тиешелүү аймакта жайгашкан жалпы билим берүү уюмдарынын окуучуларынын тамактануусуна кошумча каражаттарды бөлүп берүүгө укуктуу.
5. Бишкек жана Ош шаарларынын жалпы билим берүү уюмдарында 1-4-класстардын окуучуларынын тамактануусу тийиштүү шаарлардын жергиликтүү бюджеттеринин эсебинен камсыз кылынат.

5.Мектепке чейинки жана мектеп курактагы балдар үчүн азык түлүктүн натуралдык курамын Кыргыз Республикасынын Министрлер Кабинети аныктайт.

6.Билим берүү уюмдарында тамактанууну уюштууру жана жоопкерчилик тиешелүү деӊгелдеги саламаттык сактоо жана билим берүү жана илим жаатындагы ыйгарым укуктуу мамлекеттик органдарына, жергиликтүү өз алдынча башкаруу органдардын жетекчилерине жүктөлөт.

7.Билим берүү уюмдарында тамактануунун сапатын контролдоо жана мамлекеттик көзөмөл тиешелүү саламаттык сактоо жана билим берүү органдарына жүктөлөт.

**14-Глава**

**Педагогтун статусу**

**64-берене.Педагогдук ишмердүүлүктү жүргүзгөнгө укугу**

1.Педагогдук ишмердүүлүктү жүргүзү укугуна тиешелүү кесиптик билим алган жана керектүү квалификациясы бар адамдар ээ болушат ушул беренеде каралган учурларды кошпогондо.

2. Тиешелүү кесиптик билим алган жана керектүү квалификациясы жок адамдар педагогдук (окутуучулук) иште иштөө укугуна төмөнкү учурларда ээ болот:

1. кайра даярдоодон өткөн;
2. окутуучулук ишмердүүлүгүн негизги иш менен айкалыштырууну каалаган өндүрүштө тикелей эмгектенген адистер-практиктер;
3. репетитордук жана тренингдер тартибинде сабак өткөн.

3.Кесиптик жогорку билим берүү уюмунда педагог болуп иштөөгө эреже катары магистрден төмөн эмес билими бар адамдарга уруксат берилет.

4.Педагогдук иште иштөөгө соттолгон же медициналык жактан каршы көрсөтмөсү бар адамдарга жол берилбейт, анын тизмеси Кыргыз Республикасынын Мыйзамы аркылуу аныкталат.

5.Педагогдук иште иштөө укугунан ажыратуу Кыргыз Республикасынын мыйзамдарына ылайык жүргүзүлөт.

**65-берене.Педагогтук статуска ээ болгондор**

1.Кыргыз Республикасынын жарандары жана чет өлкөнүн жарандары зарыл болгон педагогикалык билимге жана тиешелүү квалификацияга ээ болгон, ар түрдүү типтеги жана менчиктин түрүндөгү, окутуу, илимий, усулдук, тарбиялык, уюштуруучулук жана жетекчилик иштерди аткаруучу мектепке чейинки билим берүү, жалпы билим берүү, мектептен тышкары билим берүү, атайын билим берүү уюмдарында, балдарга жана өспүрүмдөргө кошумча билим берүү уюмдарында иштеген жарандары мугалимдик статуска ээ.

2.Квалификациясынын жетишсиздигине жана окуу-тарбия ишинин принциптерине сыйбаган адепсиз аракеттерине байланыштуу мугалимди статусунан ажыратуу Кыргыз Республикасынын мыйзамдарына ылайык жүргүзүлөт.

**66-берене.Педагогтун педагогдук ишинин принциптери**

Педагогтун педагогикалык ишмердүүлүнүн негизги принциптери болуп эсептелинет:

1. окуучуну окутууга, тарбиялоого, өнүктүрүүгө жекече багытталган мамиле;
2. окуучунун укуктарын жана эркиндиктерин, улуттук-маданий каада-салттарга урмат көрсөтүүнү камсыз кылган окутуунун жана тарбиялоонун гумандуулук мүнөзү;
3. жалпы адамзатка таандык моралдык принциптерди жана адеп-ахлактык дөөлөттөрү жактоо;
4. окуучуларды жыныс белгиси, расасы, тили, майыптыгы, этностук таандуулугу, диний ынанымы, жаш курагы, теги, мүлктүк жана башка абалы, ошондой эле башка жагдайлар боюнча түздөн-түз, тымызын жана (же) кыйыр басмырлоого, укуктарын чектөөгө же артыкчылыктарды берүүгө жол бербөө;
5. окуучуларды мекенди сүйүү, жогорку жарандуулук, эл достугунун духунда тарбиялоо;
6. билим берүүнүн жолун жолдоочулугу;
7. педагогикалык иштин уюштуруу усулдардын жана формаларын эркин тандап алуу;
8. окутуу жана тарбия берүү принциптеринин биримдиги;
9. илимдин, техниканын жана маданияттын эң соңку жетишкендиктеринин негизинде өз билимин өркүндөтүү;
10. окуучулар жана алардын үй-бүлөлөрү менен тыгыз байланыш;
11. балдар жана жаштар бирикмелери, эмгек жамааттары, ошондой эле иши Кыргыз Республикасынын мыйзамдарында тыюу салынбаган бул ишке таламдаш мамлекеттик жана мамлекеттик эмес уюмдар менен кызматташтык болуп саналат.

**67-берене. Педагогтун кесиптик ишиндеги укуктары**

2.Педагог укуктуу:

1. мамлекеттик билим берүү стандарттарына ылайык келген жана билим берүү жана илим жагындагы ыйгарым укуктуу мамлекеттик орган бекиткен окуу программаларын, окутуу формаларын жана усулдарын, окуу китептерин жана окуу куралдарын эркин тандап алууга;
2. практикага алдынкы педагогикалык тажрыйбаны кийирүүгө, илимий-педагогикалык экспериментти жүргүзгөнгө, инновациялык усулдарды жана технологияларды түзүгө жана колдонууга;
3. педагогикалык ишмердүүлүгүндө инновациялык усулдарды жана технологияларды түзүү, колдоону жана кийирүү үчүн шыктандырууга;
4. Кыргыз Республикасынын мыйзамдарында белгиленген тартипте аттестациядан өтүүгө;
5. Кыргыз Республикасынын мыйзамдарында белгиленген тартипте жекече педагогдук ишмердүүлүк жүргүзүүгө;
6. категорияны жогорулатуу максатында мөөнөтүнөн мурда аттестацияланууга;
7. билим берүү уюмдун башкаруусуна катышуу;
8. үзгүлтүксүз кесиптик өнүүгүгө, усулдук колдоого жана насатчылыкка;
9. жашы жетпегендердин укуктарын жана кызыкчылыктарын коргоого.

2.Педагог Кыргыз Республикасынын Эмгек кодексинде жана Кыргыз Республикасынын мыйзамдарында белгиленген ченемдерге ылайык өз ишин башка иш менен айкалыштырып иштөө укугунан пайдалана алат.

3. Мугалимдин кызмат абалынын туруктуулугу ал мектепте билим берүү тутумун уюштуруу толук же жарым-жартылай өзгөртүлгөн учурда да кепилдикке алынат.

**68-берене. Педагогдун ар-намысын жана кадыр-баркын коргоо**

1.Кыргыз Республикасынын же чет өлкөнүн жараны катары, мугалимдин ар-намысын жана кадыр-баркын коргоо кепилдикке алынат.

2. Педагогдун кесиптик ишмердигин инспекциялоо жана контролдоо тутуму анын эркин чыгармачылык демилгесине чектөө киргизбөөгө тийиш. Аттестациянын жүрүшүндө жана башка учурларда мугалимдин ишине баа берүү калыстык менен жүргүзүлүүгө жана мугалимдин өзүнө маалымдалууга тийиш.

3.Педагогдун ишин аттестациялоо, инспекциялоо жана контролдоо тартиби билим берүү жаатындагы ыйгарым укуктуу мамлекеттик орган тарабынан иштелип чыгат жана билим берүү жана илим жагындагы ыйгарым укуктуу мамлекеттик орган тарабынан бекитилет.

4.Билим берүү уюмдардын педагогтордун, алардын кесиптик ишине байланышпаган айыл чарба жана башка жумуштарга тартууга жол берилбейт.

5.Окуучулардын ата-энелери, өзүнүн мүнөзү боюнча педагогдун кесиптик милдетине кирген маселелерге жүйөсүз кийлигишүүгө укуксуз.

**69-берене.Материалдык жактан камсыз болуу укугу**

2.Жергиликтүү өз алдынча башкаруу органдары жергиликтүү бюджеттин эсебинен педагогтордун кызмат акысына кошумчаларды белгилеши мүмкүн.

3.Өз убагында педагогторго кызмат (эмгек) акысы төлөбөгөн учурда Кыргыз Республикасынын мыйзамдарына ылайык төлөмдөр индексация менен өндүрүлөт.

4.Бийик тоолуу жана алыскы айылдык райондордо иштеген педагогторго Кыргыз Республикасынын Министрлер Кабинети белгилеген тартипте жеңилдиктер жана айлык акысына өстөктөр каралат.

5. Турак жай аянты менен камсыз кылынбагандарга же турак жай шарттарын жакшыртууга муктаж болгондорго жергиликтүү мамлекеттик администрациялар жана жергиликтүү өз алдынча башкаруу органдары тарабынан турак жай куруу үчүн жер участоктору берилиши мүмкүн.

6.Илимдин кандидаты же доктору окумуштуу даражасы, философия боюнча докторлугу (PhD)/профиль боюнча докторлугу бар билим берүү уюмдардын жумушчуларына Кыргыз Республикасынын мыйзамдарына ылайык үстөктөр белгиленет.

7.Кыргыз Республикасынын мыйзамдарында каралбаган педагогтун айлыгынан кармап калууларга тыюу салынат.

**70-берене. Социалдык жактан камсыз болуу укугу**

1.Мамлекет педагогко эмгектик, турмуш-тиричиликтик жана социалдык жеңилдик шарттары менен камсыз кылат.

2.Жергиликтүү өз алдынча башкаруу органдары жергиликтүү бюджеттин каражаттарынын эсебинен жаш жеңилдиктерди бере алат.

**71-берене.Эс алуу укугу**

1.Педагогдун эс алуу укугу окуу сааттарын сарамжал пландаштыруу, жумалык эс алуу берүү, ошондой эле Кыргыз Республикасынын мыйзамдарында каралгандай жыл сайын төлөнүүчү өргүүлөргө чыгаруу менен камсыз кылынат.

2.Педагогтун иш күнүнүн жана иш жумасынын узактыгы Кыргыз Республикасынын мыйзамдарында аныкталат.

**72-берене.Саламаттык сактоо укугу**

1.Педагог саламаттыгын сактоого укуктуу, бул Кыргыз Республикасынын мыйзамдарына ылайык санитардык-гигиеналык, эпидемияга каршы, дарылоо-профилактикалык иш-чараларды жүргүзүү менен ишке ашырылат.

2.Педагогко жыл сайын мамлекеттик дарылоо-профилактикалык мекемелерде милдеттүү түрдө амбулаториялык жана медициналык текшерүү жүргүзүлөт.

3.Педагог Кыргыз Республикасынын Министрлер Кабинети белгилеген жеңилдик шартта санаторияларда жана эс алуу үйлөрүндө санаториялык-курорттук дарыланууга, пансионаттарда жана туристтик базаларда эс алууга укуктуу.

**73-берене.Жогорку кесиптик жана орто кесиптик билим берүү окуу жайларынын педагогикалык факультеттерин бүтүрүүчүлөрдү чыныгы аскер кызматына чакырууну кийинкиге калтыруу укугу**

Айыл жерлерине иштөөгө жиберилген жогорку кесиптик жана орто кесиптик билим берүү окуу жайларынын педагогикалык факультеттеринин бүтүрүүчүлөрүнө айыл жерлериндеги мектепке чейинки билим берүү, жалпы билим берүү, мектептен тышкары билим берүү, атайын билим берүү уюмдарында, балдарга жана өспүрүмдөргө кошумча билим берүү уюмдарында иштеген эмгектик ишинин бүткүл мезгилинде чыныгы аскер кызматына чакыруу кийинкиге калтырылат.

**74-берене.Сыйлануу укугу**

Өсүп келе жаткан муундарды окутууда жана тарбиялоодо жогорку натыйжаларга жетишкендиги үчүн мугалим билим берүү жаатындагы ыйгарым укуктуу мамлекеттик органдын ведомстволук сыйлыктарына жана мамлекеттик сыйлыктарга көрсөтүлүшү мүмкүн.

**75-берене.Мугалимдин ишинин айрым түрлөрүнө чектөөлөр**

Педагогко тыюу салынат:

1. билим берүү уюмда диний, атеисттик үгүт иштерин жүргүзүүгө;
2. билим берүү уюмдун саясий топторду, партияларды уюштурууга;
3. шовинисттик, улутчул, милитаристтик идеологияларды жайылтууга;
4. окуучуларды иш таштоо кыймылына жана саясий акцияларга тартууга;
5. окуучуларга зордук-зомбулук кылууга**.**

**76-берене.Педагогтун милдеттери**

Педагог милдеттүү:

1. окутууну жогорку кесиптик деңгээлде жүргүзүүгө, окуучулардын окуу программасын мамлекеттик билим берүү стандарттарынын деңгээлинен кемитпей өздөштүрүүсүн камсыз кылууга;
2. окуу-тарбия ишин ата-энеге, улууларга, Кыргызстандын маданий-тарыхый байлыктарына, анын мамлекеттик түзүлүшүнө урмат көрсөтүү духунда жүргүзүүгө, айлана-чөйрөгө сарамжал мамилени тарбиялоого;
3. жалпы адамзатка таандык моралдык принциптерге: ак ниеттүүлүккө, эмгекти сүйүүгө, гуманизмге, патриотизмге, чындыкка, адилеттикке жана башка жакшы касиеттерге урмат көрсөтүүнү бекемдөөгө;
4. өзүнүн педагогдук билимин жана устаттыгын тынымсыз өркүндөтүүгө;
5. окуучулардын ар намысын жана кадыр-баркын урматтоого;
6. окуучуларды өз ара түшүнүшүү, тынчтык, элдердин ортосундагы ынтымак рухунда аң-сезимдүү турмушка даярдоого;
7. окуучулардын жекече чыгармачылык жөндөмүн өнүктүрүүгө көмөк көрсөтүүгө милдеттүү.

**77-берене.Педагогикалык кадрларды даярдоо**

1.Кыргыз Республикасында педагог кадрларын кесиптик жагынан ар кыл типтеги, ар кандай түрдөгү жана менчиктин ар кандай формасындагы кесиптик педагогикалык орто жана жогорку окуу жайлары даярдайт.

2.Кесиптик педагогикалык окуу жайы инсандын, мамлекеттин жана коомдун алдында өз иши үчүн жоопкерчилик тартат. Кесиптик педагогикалык окуу жайдын ишинин анын уставында каралган максаттарга ылайык келээрине контролдукту өз компетенциясынын чегинде педагогикалык окуу жайдын уюштуруучусу (уюштуруучулары) жана билим берүү ишин жүргүзүүгө лицензия берген билим берүү жаатындагы ыйгарым укуктуу мамлекеттик орган ишке ашырат.

3.Мамлекеттик кесиптик педагогикалык окуу жайларга педагогикалык адистиктер боюнча студенттерди кабыл алуу республикалык бюджеттин каражатынын эсебинен мамлекеттик буюртманын чегинде адистерди даярдоого кабыл алуу планы боюнча сынактык негизде жүргүзүлөт.

4.Кесиптик жана педагогикалык окуу жайлардын бүтүрүчүлөрдүн бөлүштүрү тартиби Кыргыз Республикасынын Министрлер Кабинети аныктайт.

**78-берене.Педагог кадрларынын квалификациясын жогорулатуу жана кайра даярдоо**

1.Мамлекет педагогкторду квалификациясын жогорулатуу жана кайра даярдоо үчүн бардык шарттарды түзүүгө кепилдик берет.

2.Педагогтордун квалификациясын жогорулатуу жана кайра даярдоо тиешелүү лицензиясы бар мамлекеттик жана мамлекеттик эмес уюмдар ишке ашырат. Педагогтордун квалификацияны жогорулатуу жана кайра даярдоонун тартибин, түрүн жана формасын билим берүү жана илим жаатындагы ыйгарым укуктуу мамлекеттик орган белгилейт.

3.Мамлекет педагогторго жана илимий-педагогикалык кызматкерлерге илимий-педагогикалык, окуу-усулдук, ойлоп табуучулук, эксперименталдык жана эксперттик иш үчүн чыгармачылык өргүү берүүнүн кепилдигин алат.

**15-глава**

**Билим берүү уюмдардын илимий иш**

**79-берене. Билим берүү уюмдардын илимий иш**

Билим берүү уюмдарда илимий ишмердүүлүктү жүргүзү төмөнкү багыттар боюнча кеситпик орото жана жогорку билимберүүнү негизги жана ажырагыз компотент болуп эсептелинет:

1. мамлекеттик сектордогу илимий-изилдөө, технологиялык өнүгүү жана инновация, анын ичинде илимий-изилдөө жана инновация жаатында мамлекеттик-жеке өнөктөштүк;
2. жеке сектордогу, анын ичинде чакан жана орто ишканалардагы илимий-изилдөө, технологиялык өнүгүү жана инновациялар;
3. эл аралык деңгээлдеги илимий-изилдөө, технологиялык өнүгүү жана инновациялар; дагы
4. изилдөөнүн натыйжаларын колдонуу жана коммерциялаштыруу.

**80-беренею Билим берүү уюмдун илимий-техникалык кеӊеши**

1. Билим берүү уюмдарынын илимий-техникалык ишин илимий-техникалык кеңеш башкарат.

2. Илимий-техникалык кеңеш бир төрагадан жана башка сегиз мүчөдөн турушу керек, алардын бардыгы таанылган изилдөөчүлөр (окумуштуулар) болушу керек. Илимий- техникалык кеңештин мүчөлөрү, анын ичинде төрагасы, уюштуруучу тарабынан конкурстук негизде дайындалат. Илимий-техникалык кеңештин төрагасы, анын ичинде төрага төрт жылга чейин дайындалат.

3. Илимий-техникалык кеңеш гранттарды берүүгө укуктуу эмес.

4. Илимий-техникалык кеңеш Кыргыз Республикасында илимий изилдөөлөрдүн деңгээлин өнүктүрүп, илимий изилдөө жаатында жаңы ачылыштарга мүмкүнчүлүктөрдү биринчи орунга коюшу керек.

5. Илимий-техникалык кеңеш изилдөө иштеринин натыйжаларын жайылтуунун кеңейишине салым кошот.

6. Илимий-техникалык кеңештер билим берүү жана илим жаатындагы ыйгарым укуктуу мамлекеттик органга жана башка кызыкдар тараптарга илимий изилдөөлөрдүн бардык багыттары боюнча консультациялык кызмат көрсөтөт. Консультациялык кызматтар суроо-талап боюнча же илимий-техникалык кеңештердин жеке демилгеси боюнча көрсөтүлөт.

**81- берене 7. Билим берүү уюмдарынын илимий гранттары**

1. Илимий гранттар Камкорчулар кеңеши бекиткен сметага ылайык билим берүү уюмдарынын атайын каражаттарынын эсебинен каржыланат.

2. Илимий-изилдөө грантынын негизги максаты - изилдөөчүлөрдүн жеке демилгелеринин негизинде конкреттүү изилдөө иш-чараларына каражат берүү менен илимий изилдөөлөрдүн сапатын жогорулатуу.

**16-Глава**

**Билим берүүнү өнүктүрүүнүн экономикалык негиздери жана каржылоо**

**82-берене. Билим берүүнү каржылоонун булактары**

Билим берүүнү каржылоонун булактары болуп төмөнкүлөр саналат:

1. мамлекеттик жана муниципалдык билим берүү уюмдары үчүн республикалык жана жергиликтүү бюджеттер;
2. уюмдаштыруучу катары жеке жана юридикалык жактардын, чет мамлекеттердин жана жарандардын каражаттары;
3. билим берүү уюмдарынын менчик каражаттары, анын ичинде Кыргыз Республикасынын мыйзамдары тыюу салбаган консультативдик, илим изилдөөчүлүк, басма, өндүрүштүк жана киреше киргизүүчү башка иштерден, ошондой эле бюджеттен тышкаркы билим берүү ишинин негизги жана кошумча билим берүү программаларынын бардык түрлөрүнөн, анын ичинде мамлекеттик билим берүү стандарттары койгон талаптардын чегинде келип түшкөн валюта каражаттары;
4. жеке жана юридикалык жактардын ыктыярдуу кошкон каражаттары, башка жеке жана юридикалык, анын ичинде чет өлкөлүк жактардын ыктыярдуу соопчулуктары жана максаттуу төгүмдөрү
5. кредиттер и гранты;
6. мамлекеттик билим берүү уюмдарын мамлекеттик каржылоо имараттарды, курулма, жер участкаларын, жабдууларды берүү, билим берүү уюмдары сарптаган чыгымдын ордун толтуруу, энчилүү жана башка формада стипендияларды, гранттарды, кредиттерди, жеңилдик берүү түрүндө ишке ашырыла тургандар;
7. студенттердин окуусун уюштуруу үчүн бөлүнгөн мамлекеттик билим берүү гранттар;
8. мамлекеттик жана муниципалдык мектепке чейинки, мектептен тышкары жана жалпы билим берүү уюмдардын тарбиялануучунун жана окуучунун ата-энесинин мектепке чейинки, мектептен тышкары жана мектеп билим берүү тутумдарында материалдык техникалых жана окуу базасын колдоо үчүн кошумча кажылоо булагы сыпат менен тартылган каражаттары, ошол эле учурда ата-энелердин жардамы Кыргыз Республикасынын Министрлер Кабинети аныктайт.
9. Кыргыз Республикасынын мыйзамдарына карама-каршы келбеген дагы башка булактар.

**83-берене. Мамлекеттик же муниципалдык билим берүү уюмдарынын камкорчулук кеңештеринин финансылык жана башка материалдык каражаттарды тартуусу**

1.Мамлекеттик же муниципалдык билим берүү уюмдарынын (мындан ары - билим берүү уюмдары) камкорчулук кеңештери гана Кыргыз Республикасынын мыйзамдарына каршы келбеген жеке жана юридикалык жактардын ыктыярдуу төгүмдөрүнөн жана кайрымдуулуктарынан, башка түшүүлөрдөн түзүлгөн финансылык жана башка материалдык каражаттарды ыктыярдуу негизде тартышы мүмкүн.

2.Билим берүү уюмунун ишин камсыз кылуу, өнүктүрүү жана материалдык-техникалык базасын чыңдоо үчүн камкорчулук кеңеши донорлорду (инвесторлорду, меценаттарды), финансылык жана башка материалдык каражаттарды издөөнү жана тартууну жүзөгө ашырат жана бул тууралуу андан ары келип түшкөн финансылык жана башка материалдык каражаттар, аларды сарптоо тууралуу милдеттүү отчет менен жалпыга маалымдоо каражаттарына, интернет-сайттарына жана башка жолдор аркылуу жарыялоого укуктуу.

3.Билим берүү уюмуна финансылык жана башка материалдык жардам көрсөтүүлөр тууралуу окуучулардын ата-энелери үчүн кайрылуу маалыматтары, кирешелер жана чыгашалар жөнүндө отчеттор билим берүү уюмдарынын көрүнүктүү жана жалпыга жеткиликтүү жерлерине жайгаштырылышы керек.

4.Ден соолугунун мүмкүнчүлүктөрү чектелүү адамдардан, анын ичинде ден соолугунун мүмкүнчүлүктөрү чектелүү болуп саналган ата-энелерден (мыйзамдуу өкүлдөрдөн) же ден соолугунун мүмкүнчүлүктөрү чектелүү балдары бар ата-энелерден (мыйзамдуу өкүлдөрдөн), ошондой эле жетим балдардан жана ата-энелеринин (мыйзамдуу өкүлдөрүнүн) камкордугусуз калган балдардан финансы каражаттарын чогултууга тыюу салынат.

5.Камкорчулук кеңеши тарабынан билим берүү уюму үчүн тартылган финансылык каражаттар атайын казыналык эсепке чегерилет жана билим берүү уюмунун камкорчулук кеңешинин чечими менен максаттуу арналыш боюнча пайдаланылат.

6.Камкорчулук кеңешинин төрагасы келип түшкөн финансылык жана материалдык каражаттар жана аларды сарптоо тууралуу отчетторду бербегени үчүн жоопкерчилик тартат.

7.Билим берүү уюмунун кызматчылары (жетекчиси, педагогикалык кызматчылар жана башкалар) өз мекемеси үчүн окуучулардан жана алардын ата-энелеринен (мыйзамдуу өкүлдөрүнөн) финансылык жана башка материалдык жардамдарды көрсөтүүнү талап кылууга укуксуз.

**84-берене. Билим берүү кызмат көрсөтүүлөрү үчүн эсептешүүлөр**

1.Кыргыз Республикасынын жарандары үчүн Кыргыз Республикасынын аймагында мамлекеттик, муниципалдык жана жеке билим берүү уюмдары тарабынан көрсөтүлүүчү билим берүү кызмат көрсөтүүлөрүнө акы төлөө билим берүү уюмунун банктык эсебине же казыналыктагы атайын эсебине акча каражаттарын чегерүү жолу менен, улуттук валютада жүргүзүлөт.

2.Билим берүү уюмдарынын билим берүү жана башка кызмат көрсөтүүлөр үчүн чет өлкөлүк валютада акы төлөө тууралуу талаптары мыйзамсыз болуп саналат жана мыйзамдарда каралган жоопкерчиликке алып келиши мүмкүн.

**85-берене. Билим берүү уюмдарын каржылоо тартиби**

1.Билим берүү уюмдарын каржылоо билим берүү уюмдарынын бардык түрлөрү жана типтери боюнча окуп жаткандардын ар бирине класс-комплектисине жана тобуна эсептелген типтүү ченемдердин негизинде, ар бир окуучуга иш жүзүндө жумшалуучу чыгымдарды ырааттуу көбөйтүү принцибинде жүзөгө ашырылат.

2.Окуп жаткандардын ар бирине класс-комплектисинин, топтун типтүү ченемдерин эске алуу менен билим берүү уюмдарынын муктаждыгын каржылоонун көлөмү Кыргыз Республикасынын Жогорку Кеңеши бекитүүчү ар жылкы республикалык бюджетте каралат.

3.Мамлекет билим берүү муктаждыгына артыкчылыктуулугун камсыз кылгыдай, ошондой эле инфляция шартында тиешелүү чыгымдоо беренелери корголчу өлчөмдө каражат бөлүп турууга кепилдик берет.

4. Кошумча булактарды тартуу мамлекеттик бюджеттен каржылоонун ченемдерин же абсолюттук өлчөмдөрүн азайтууга алып келбейт.

5.Окуп жаткандардын ар бирине класс-комплектиге жана топко эсептелген типтүү ченемдер мамлекеттик билим берүү уюмдарынын туруктуу иштешине жана өнүгүшүнө зарыл болгон шарттарга жараша Кыргыз Республикасынын Министерлер Кабинети тарабынан белгиленет.

6.Билим берүү процессинин жана билим берүү технологияларынын ар кандай усулдагы билим берүү программаларын ишке ашыруу учурунда, анын ичинде дистанциялык билим берүү технологияларын билим берүү уюмдары тарабынан пайдалануусу каржылоо ченемдеринин көбөйүшүнө алып келбейт.

7.Аз комплектелген айылдык мектептерди каржылоо ченемдери окуп жаткандардын санына карабастан кеткен чыгымдарды эсепке алуу менен түзүлөт.

8.Мамлекеттик эмес билим берүү уюмдарын каржылоонун ченемдери мамлекеттик билим берүү уюмдарын каржылоонун ченемдеринен төмөн болбоого тийиш.

9.Кесиптик орто жана кесиптик жогорку билим берүүчү мамлекеттик билим берүү уюмдары лицензиялык ченемдердин чектеринде уюмдаштыруучунун эсебинен ашыра каржылануучу квалификациялуу эмгектин кызматкерлерин (жумушчуларды жана кызматчыларды) жана адистерди жеке жана (же) юридикалык жактар менен түзүлгөн келишим боюнча анын наркына акы төлөтүү аркылуу тийиштүү деңгээлдеги билим берүүнү жүзөгө ашырууга укуктуу.

10.Мамлекеттик бюджеттен билим берүү уюмдарына бөлүнүп берилген каражаттар казыналык тарабынан контролдонот. Билим берүү уюму иштеп тапкан калган бардык каражаттарды камкорчулар кеңеши жана коомдук институттар контролдойт.

11.Мамлекеттин эсебинен билим алуучуларды кабыл алуунун көлөмү республикалык бюджетте өзүнчө сап менен аныкталат. Адистиктердин тизмеси Кыргыз Республикасынын Министрлер Кабинети тарабынан аныкталат.

12.Билим берүү уюмдары бюджеттик жана бюджеттик тышкары каражаттардын чегинде окуп жаткандарды жана педагогдорду социалдык жактан колдоо боюнча чараларды өз алдынча иштеп чыгат жана ишке ашырат.

**86-берене. Мамлекеттик билим берүү уюмдары тарабынан акча каражаттарынын чыгымдалышы жөнүндө отчетту коомдук угуу**

1.Мамлекеттик билим берүү уюмдары отчеттон кийинки жылдын 1-августуна чейин жыл сайын Кыргыз Республикасынын мыйзамдарына карама-каршы келбеген булактардан алынган бюджеттен тышкары каражаттардын чыгымдалышы жөнүндө коомдук угууларды өткөрүүгө милдеттүү.

2.Билим берүү уюмдарынын билим берүү процессинин катышуучулары, жарандык сектордун өкүлдөрү жана бардык кызыкдар адамдар коомдук угууларга катыша алышат.

**87-берене. Билим берүү уюмдарынын өндүрүштүк иши**

1.Билим берүү уюмдары өндүрүштүк, анын ичинде бюджеттен тышкаркы билим берүү ишинен киреше алууга укуктуу, ал уставда каралган иштерди аткарууга багытталат.

2.Жалпы билим берүүчү уюмдарда окуу китептерин ижаралоо Кыргыз Республикасынын мыйзамдарында белгиленген тартипте жүзөгө ашырылат.

**88-берене. Билим берүү уюмдарынын материалдык-техникалык базасы**

1.Билим берүү уюмдарынын материалдык-техникалык базасына билим берүү, илим-изилдөө иштерине, билим берүү чөйрөсүнүн башка маселелерин чечүүгө пайдаланылуучу курулуштар, коммуникациялар, машиналар жана жабдуулар транспорттук, ошондой эле башка материалдык жана техникалык каражаттар кирет.

2.Билим берүү уюмдары өздөрүнө бекитилген жана (же) менчик укугуна таандык болгон имараттарды, курулуштарды, жабдууларды, ошондой эле социалдык, маданий жана башка багыттагы мүлктү, Кыргыз Республикасында колдонуучу ченемдерде аныкталган деңгээлден төмөн болбогон күтүүнү камсыз кылууга милдеттүү.

3.Мамлекеттик эмес билим берүү уюмдарынын материалдык-техникалык базалары уюмдаштыруучунун жана өз каражаттарынын эсебинен өнүктүрүлөт жана билим берүү уюмунун менчиги болуп саналат.

4.Мамлекеттик билим берүү уюмунун материалдык-техникалык базасын өнүктүрүү өзүнө бекитилип берилген бюджеттик каражаттардын жана өзүмдүк каражатынын чегинде билим берүү уюмунун өзү тарабынан жүзөгө ашырылат. Жабдууларды алууга, капиталдык ремонт жүргүзүүгө кеткен чыгымдардын өлчөмү билим берүү уюму тарабынан тиешелүү тартипте бекитилген киреше жана чыгым сметасынын чегинде керектөөгө жараша жана болгон финансы каражаттарына лимиттерди белгилебестен билим берүү уюму өз алдынча аныктайт.

5.Башында турган мекеменин карамагындагы чарбалык эсептеги билим берүү түзүмдөрү учурдагы ремонтко жана алардын балансында турбаган, өздөрүнө бекитилип берилген материалдык-техникалык базаны өнүктүрүүгө тиешелүү финансы чыгымдарын жумшоого укугу бар. Бул финансы чыгымы ошол мекемелердин бекитилген кирешелер жана чыгымдар сметаларынын чегинде жүргүзүлөт жана бюджетке алынып коюлбайт.

6.Кыргыз Республикасынын билим берүүсүн мамлекеттик башкаруу борбордук жака аймактык органдары ведомстволук караштуулугу бар билим берүү уюмдарынын материалдык-техникалык базасын күтүү жана өнүктүрүү маселелерин чечүүгө жардам көрсөтүүгө милдеттүү.

7.Билим берүү, илим-изилдөө, өндүрүштүк ишке жана билим берүү чөйрөсүндөгү башка маселелерди чечүү үчүн пайдаланылуучу мамлекеттик жана муниципалдык билим берүү уюмдарынын материалдык-техникалык базасы жеке адамдарга жана уюмдарга бекер ээлик кылууга жана пайдаланууга берилбейт. Мамлекеттик жана муниципалдык билим берүү уюмдарынын материалдык-техникалык базасын ижарага берүүдөн алынган киреше Кыргыз Республикасынын мыйзамдарына ылайык бөлүштүрүлөт.

**89-берене. Билим берүү тутумунун менчик мамилелери**

1.Мамлекеттик билим берүү уюмдарына алардын ишин камсыз кылуу максатында, уставда каралган жер тилкелери, имараттарды, курулмаларды, жабдууларды, ошондой эле керектелүүчү, социалдык, маданий жана башка багыттагы зарыл керектүү башка мүлктөрдү оперативдүү башкаруу укугу берилет.

2.Мамлекеттик эмес билим берүү уюмдарына алардын ишин камсыз кылуу максатында, уставда каралган имараттарды, курулмаларды, жабдууларды, ошондой эле керектелүүчү, социалдык, маданий жана башка багыттагы зарыл керектүү башка мүлктөрдү уюмдаштыруучу (уюмдаштыруучулар) менчикке өткөрүп берет же оперативдүү башкаруу укугун берет. Ушул ченем, эгерде мамлекет уюмдаштыруучу болуп саналган учурга жайылтылбайт.

3.Билим берүү уюмдарына билим берүү уюмдарынын жүргүзгөн ишинин натыйжасы болуп эсептелген ага жеке жана юридикалык жактардын интеллектуалдык жана чыгармачылык эмгектин продуктысына белек түрүндө, соопчулук иретинде берген акча каражаттарына, мүлкүнө жана менчиктин башка объектилерине, ошондой эле жекече жүргүзгөн ишинен түшкөн кирешеге жана ошол кирешеге сатылып алынган мүлккө менчиктөө укугу таандык. Аларды ажыратуу маселеси өзүнчө чечилет.

4.Бюджеттик эмес каражаттардын эсебинен сатып алынган мүлк билим берүү уюмунун өз алдынча тескөөсүнө келип түшөт жана өзүнчө баланста эсепке алынат.

5.Мамлекеттик билим берүү уюмдарына белгиленген тартипте берилген жер участкаларын оперативдүү башкаруу укугу берилет. Бул участкаларды пайдалануу укугу Кыргыз Республикасынын Жер кодекси менен жөнгө салынат.

6. Мамлекеттик жана муниципалдык билим берүү уюмдарынын жер тилкелери, имараттары жана курулмалары менчиктештирилүүгө, сатууга жана алып коюуга жатпайт.

7.Мамлекеттик билим берүү уюмдарынын мүлкү билим берүүдөн башка максаттарга пайдалануу үчүн алынып коюлбайт.

8.Мамлекеттик жогорку окуу жайлары, негизги катары билим берүү ишин сактап калуу менен өзүн-өзү каржылоо принциптеринде иштеген мамлекеттик коммерциялык эмес билим берүү уюмдарына кайра уюштурулат.

9.Билим берүү уюму мүлктүн сакталышы жана натыйжалуу пайдаланылышы үчүн жоопкерчилик тартат. Билим берүү уюмдарынын бул жагындагы ишине контроль Кыргыз Республикасынын мыйзамдары белгилеген тартипте жүзөгө ашырылат.

10.Мамлекеттик эмес билим берүү уюмдары өздөрүнө мурда бекитилген же мамлекеттик менчиктен ажыратылып ижарага берилген мүлктү сатып алууда артыкчылык укуктарынан пайдаланышат.

**90-берене. Билим берүү уюмдарынын интеллектуалдык менчиги**

Материалдык активдер формасындагы (илимий эмгектер, лекциялар, патенттер, программалык камсыз кылуу, билим берүү, дистанциялык жана маалымат технологиялары) интеллектуалдык менчик билим берүү уюмдарынын жана алардын кызматкерлеринин билим берүү жана экономикалык иштеринин булагы катары кызмат кылган менчиктин башка түрлөрүндөй эле корголууга тийиш.

**91- берене. Бухгалтердик эсеп, отчеттуулук жана аудит**

1. Билим берүү уюму Кыргыз Республикасынын мыйзамдарына, финансылык отчеттуулуктун эл аралык стандарттарына жана билим берүү уюмунун эсепке алуу саясатына ылайык иш кагаздарын жана отчеттуулугун жүргүзүүгө милдеттүү.

2. Бухгалтердик жана башка отчеттуулуктун, анын ичинде консолидацияланган негизде отчеттуулуктун тизмеси, берүүнүн формалары жана мөөнөттөрү, ошондой эле алардын бузулгандыгы үчүн жоопкерчилик Кыргыз Республикасынын мыйзамдары менен белгиленет.

3. Билим берүү уюмунун иши эл аралык аудит стандарттарына жана Кыргыз Республикасынын мыйзамдарына ылайык жыл сайын тышкы же ички аудиттен өткөрүлөт.

4. Билим берүү уюму өзүнүн ишинин негизги көрсөткүчтөрүн ачып берген финансылык отчеттуулукту эл аралык финансылык отчеттуулук стандарттарына жана Кыргыз Республикасынын мыйзамдарына ылайык жарыялоого милдеттүү.

**92- берене. Акы төлөнүүчү билим берүү кызматтарынын тарифтери**

Акы төлөнүүчү билим берүү кызматтарын көрсөтүүнүн тарифтери билим берүү уюмдары тарабынан Кыргыз Республикасынын мыйзамдарынын талаптарына ылайык өз алдынча белгиленет.

**93- берене. Педагогикалык жана (же) окутуучулук иштин саатынын нормасы**

Педагогдук жана (же) окутуучулук иштин бир ставка айлык акысы үчүн саат жүктөмүнүн нормасы астрономиялык же академиялык саат менен же билим берүүнүн кредиттик системасынын курсу боюнча аныкталат.

**94- берене. Электрондук документ жүгүртүү**

1.Билим берүү, илимий жана илимий-техникалык уюмдардагы электрондук документтер электрондук документ жүгүртүү тутумунда, анын ичинде электрондук эсеп тутумунда түзүлөт, иштетилет жана сакталат. Электрондук кол коюулар электрондук документтерге кол коюуда колдонулат.

2.Маалыматтарды электрондук документтерде көрсөтүүнүн деталдары жана формасы (форматы) жана электрондук кол коюуну колдонуу тартиби боюнча талаптар Кыргыз Республикасынын мыйзамдары менен белгиленет.

**17- Глава**

**Билим берүү жаатындагы эл аралык кызматташтык жана тышкы**

**экономикалык иш**

**95-берене. Эл аралык кызматташтык**

1.Кыргыз Республикасынын тышкы саясий иштеринин алкактарында жүзөгө ашырылуучу билим берүү жагындагы эл аралык кызматташтык накта өнөктөштүккө, аз ара ишенимге негизделет жана Кыргыз Республикасы катышуучусу болуп саналган, мыйзамда белгиленген тартипте күчүнө кирген эл аралык келишимдердин, ошондой эле Кыргыз Республикасынын мыйзамдарынын курамдык бөлүгү болуп саналган эл аралык укуктун жалпы таанылган принциптеринин жана ченемдеринин негизинде курулат.

2.Кыргыз Республикасынын билим берүүсүнүн борбордук жана региондук мамлекеттик башкаруу органдары, билим берүү уюмдары, билим берүү тутумундагы ишканалар жана уюмдар чет өлкөлүк жана эл аралык мекемелер, ишканалар жана уюмдар менен түз байланыштарды орнотууга, мамлекеттер аралык жана эл аралык билим берүү, илимий жана илим-изилдөө программаларын жүзөгө ашырууга, Кыргыз Республикасынын мыйзамдарында белгиленген тартипте мамлекеттер аралык жана эл аралык коомдук билим берүү бирикмелерине кирүүгө укуктуу.

3.Башка мамлекеттердин жарандарын Кыргыз Республикасынын билим берүү уюмдарында жана Кыргыз Республикасынын жарандарын чет өлкөлүк билим берүү уюмдарында окутуу, кайра даярдоо жака квалификациясын жогорулатуу, Кыргыз Республикасынын Өкмөтү менен түзүлгөн мамлекеттер аралык макулдашуулар, ошондой эле билим берүү уюмдары же айрым жарандар менен түзүлгөн келишимдер боюнча жүзөгө ашырылат.

**96-берене. Тышкы экономикалык иш**

1.Кыргыз Республикасынын билим берүүсүнүн борбордук жана региондук мамлекеттик башкаруу органдары, билим берүү уюмдары, билим берүү тутумундагы ишканалар жана уюмдар Кыргыз Республикасынын мыйзамдарында белгиленген тартипте тышкы экономикалык ишин өз алдынча жүзөгө ашырышат.

2.Мамлекеттик билим берүү уюмдары, ишканалары жана билим берүү тутумундагы уюмдар тышкы экономикалык иштен алган, менчик укугундагы өзүнө таандык валюталык каражаттарга ээ. Алар билим берүү тутумун өнүктүрүүгө жана анын материалдык-техникалык базасын чыңдоого жумшалат.

**97-берене. Кыргыз Республикасынын чегинен тышкары жерде жашаган этностук кыргыздарга, чет өлкөлүк жарандарга жана жарандыгы жок адамдарга билим берүү кызматын көрсөтүү**

1.Кыргыз Республикасы башка мамлекеттерде жашаган этностук кыргыздарга жана башка чет өлкөлүк жарандарга жана жарандыгы жок адамдарга, анын ичинде атайын билим берүү уюмдарын түзүү формасында билим берүү кызматын көрсөтөт. Кызмат көрсөтүү тартиби мамлекеттер аралык келишим, ошондой эле жеке адамдар менен түзүлгөн келишим боюнча жөнгө салынат.

2.Башка мамлекеттин жараны болуп саналган этностук кыргыздарга мамлекеттик бюджеттин эсебинен мамлекеттик билим берүү уюмдарында окуу үчүн квота берилет.

3.Менчигинин формасына жана ведомстволук таандыктуулугуна карабастан, билим берүү уюмдарында окутуу үчүн акы төлөөнүн шарттары чет өлкөнүн жарандыгы бар мекендештер үчүн Кыргыз Республикасынын жарандары менен бирдей белгиленет. Этностук кыргыздарды жана чет өлкөнүн жарандыгы бар мекендештерди контракттык форма боюнча окутуу үчүн акы төлөө Кыргыз Республикасынын жарандары төлөгөн өлчөмдө алынат.

**98-берене. Эл аралык келишимдер**

1.Кыргыз Республикасынын Жогорку Кеңеши ратификациялаган зл аралык келишимге жана Кыргыз Республикасынын билим берүү жөнүндө мыйзамдарга шайкеш келбеген учурда, Кыргыз Республикасы менен башка мамлекеттердин ортосунда түзүлгөн эл аралык келишимдин эрежелери колдонулат.

2.Мамлекеттер аралык билим берүү уюмдар алардын ортосунда жана башка өлкөлөрдүн өкмөттөрү менен түзүлгөн келишимге ылайык Кыргыз Республикасынын Министрлер Кабинети тарабынан түзүлөт, кайра уюштурулат жана жоюлат.

**99-берене. Ушул Мыйзамды бузгандык үчүн жоопкерчилик**

Ушул Мыйзамды бузган же анын аткарылышына тоскоолдук кылган адам Кыргыз Республикасынын мыйзамдарына ылайык жоопкерчилик тартат.

**18- Глава**

**Корутунду жоболор**

**100-берене.Ушул Мыйзамды жүзөгө ашырууну камсыз кылуу боюнча мамлекеттик органдардын, жергиликтүү өз алдынча башкаруу органдарынын, ишканалардын, мекемелердин, уюмдардын жана кызмат адамдарынын милдети жана жоопкерчилиги**

1.Мамлекеттик органдар, жергиликтүү өз алдынча башкаруу органдары, ишканалар жана алардын бирикмелери, мекемелер, уюмдар, кызмат адамдары, билим берүүнүн мамлекеттик башкаруу органдары өздөрүнүн ыйгарым укуктарынын жана милдеттеринин чегинде ушул Мыйзамды жүзөгө ашырууну камсыз кылат. Мугалимдердин укуктарын жүзөгө ашыруу боюнча милдеттерин аткарбаган же чала аткарган кызмат адамдары жана башкалар Кыргыз Республикасынын мыйзамдарына ылайык жоопкерчилик тартат.

2.Администрациялык башкаруу жагынан кызматтык милдеттерин аткарууда көрсөтүлгөн органдардын жана кызмат адамдарынын мыйзамсыз аракеттери менен мугалимдерге келтирилген зыяндын орду Кыргыз Республикасынын мыйзамдарына ылайык толук көлөмдө толтурулат.

**101-берене. Ушул Мыйзамдын күчүнө кириши**

1.Ушул Мыйзам жарыя болгон күндөн тартып күчүнө кирет.

2.Ушул Мыйзам күчүнө кирген күндөн тартып төмөндөгүлөр күчүн жоготту деп табылсын:

1. "Билим берүү жөнүндө" Кыргыз Республикасынын 2003-жылдын 30-апрелиндеги N 92 Мыйзамы;
2. "Мугалимдин статусу жөнүндө” Кыргыз Республикасынын Мыйзамы 2001-жылдын 14-январындагы №9;
3. “Жалпы билим берүү уюмдарында окуучулардын тамактануусун уюштуруу жөнүндө” Кыргыз Республикасынын Мыйзамы, 2019-жылдын 04-декабрдагы №135;
4. «Мектепке чейинки билим берүү жөнүндө» Кыргыз Республикасынын 2009-жылдын 29-июндагы №198;
5. «Кесиптик башталгыч билим берүү жөнүндө» Кыргыз Республикасынын 1999-жылдын 26-ноябрдагы №129.

**102-берене. Ченемдик укуктук актыларды ушул Мыйзамга ылайык келтирүү жөнүндө**

Кыргыз Республикасынын Министрлер Кабинети эки айлык мөөнөттө өзүнүн ченемдик укуктук актыларын ушул Мыйзамга ылайык келтирсин.

**Кыргыз Республикасынын
Президенти**